Cara Memilih Berus Gigi Baby Dan Bila Mama Boleh Mula Memberus Gigi Si Manja

Bila tengok gigi bongsu si manja pertama kali muncul dari gusi, alahai…rasa comel sangat kan? Terutamanya apabila mereka senyum dan ketawa, sungguh mencuit hati Mama dan Papa.
Lebih-lebih lagi jika ini adalah pengalaman kali pertama, tentu Mama dan Papa keliru dan kurang mahir tentang bilakah waktu yang terbaik untuk mula memberus gigi bayi dan bagaimanakah cara penjagaannya.
Bila Perlu Berus Gigi Baby?
Ramai yang tertanya-tanya, bilakah waktu yang terbaik untuk mula berus gigi bayi? Memang perlu tunggu apabila semua gigi bongsunya tumbuh ke?
1. Seawal gigi pertama bayi muncul
Sebenarnya, sebaik sahaja gigi si manja keluar dari gusi, walaupun hanya separuh sahaja, Mama dan Papa haruslah mula memberusnya.  Tak perlu untuk tunggu gigi mereka keluar sepenuhnya dari gusi apatah lagi untuk tunggu kesemua bilangan gigi mereka tumbuh, kemudian baru Mama berus gigi baby tu. Jangan begitu ya Mama.
2. Guna kain lembut yang basah pada permulaan
Tetapi pada waktu itu, gusi dan gigi mereka masih lembut dan tidak kuat kan? Jadi, yang disarankan oleh Karen Gill ialah, Mama boleh berus dan cuci gusi bayi dengan menggunakan kain lembut yang basah.
Kebiasaannya, kain kasa atau kain lampin yang dibasahkan. Dengan menggunakan jari anda, cuci di sekeliling gigi bayi dan gusi mereka dengan bersih.
3. Manfaat penjagaan gigi bayi dari awal
Apabila anda menjaga kebersihan gigi dan mulut si manja dari awal lagi, gigi mereka yang berlebihan itu akan tumbuh dengan sihat dan mereka akan terbiasa dari awal dengan rutin penjagaan ini.
4. Bertukar kepada berus gigi baby
Apabila gigi bayi keluar sepenuhnya, Mama dan Papa bolehlah bertukar kepada berus gigi baby ya. Sebagai contoh, berus gigi jari baby yang diperbuat dari silikon. Berus-berus kecil padanya dapat membersihkan kotoran di celah-celah gigi dan gusi yang tidak dapat dibersihkan dengan menggunakan kain lembut yang basah.
5. Berus gigi mereka 2 kali sehari
Sama seperti kita yang dewasa, kekerapan pemberusan gigi si manja yang disarankan adalah 2 kali sehari. Yang utama adalah, waktu ketika sebelum mereka tidur untuk memastikan mulut mereka bersih dari kotoran sepanjang malam.
6. Pengunaan ubat gigi bayi
Setelah gigi pertama si manja tumbuh sepenuhnya, Mama sudah boleh mula menggunakan ubat gigi baby. Tapi hanya pada kuantiti sebesar sebutir beras sahaja dan mestilah dibersihkannya dengan elok kemudiannya.
Cara Memilih Berus Gigi Baby

Sumber: istockphoto
Dengan lambakan berus gigi baby yang ada di pasaran, pasti Mama keliru unutk memilih berus gigi yang sesuai untuk si manja bukan?
Dalam memilih berus gigi baby yang sesuai, kriteria yang harus diutamakan adalah:
Usia bayiBilangan gigi bayi
Untuk bayi yang gigi mereka baru tumbuh dan tidak sepenuhnya:
Seperti yang dijelaskan di atas, bayi yang baru sahaja tumbuh gigi pertama dan tidak sepenuhnya, mereka masih tidak sesuai untuk menggunakan berus gigi.
Sebaiknya, Mama hanya gunakan kain lembut yang dibasahkan dan cuci di sekitar kawasan gigi, gusi dan ruang mulut mereka dengan lembut.
Untuk bayi yang gigi pertama mereka telah tumbuh sepenuhnya:
Manakala untuk si manja yang gigi pertamanya telah tumbuh sepenuhnya, Mama bolehlah cuba memberus gigi mereka dengan berus gigi jari.
Selain itu, Mama sudah boleh mula perkenalkan baby teether atau teething toy. Biasalah kan, bila dah tumbuh gigi ni, mestilah mereka rasa nak gigit macam-macam.
Dengan baby teether, mereka boleh menggigit dan membersihkan mulut dalam masa yang sama. Pilihlah teething toy yang ada tekstur berus-berus kecil padanya untuk membiasakan mulut bayi dengan tekstur berus tersebut.
Pastikan pemegangnya diperbuat daripada material yang tidak mudah licin ya.
Untuk bayi yang sudah banyak bilangan gigi yang tumbuh:
Bila dah banyak gigi si manja, Mama bolehlah bertukar kepada berus gigi bayi ya. Berus gigi bayi ini, saiznya jauh lebih kecil berbanding berus gigi orang dewasa. Pilihlah saiz yang sesuai dengan mulut si manja supaya senang dan selesa pergerakan memberus nanti.
Tapi Mama dan Papa mestilah sentiasa memantau mereka ketika menggunakan berus gigi tersebut. Maklumlah, ia agak keras dan mempunyai pemegang. Jangan biarkan si manja berus gigi mereka tanpa pantauan anda pada usia ini tau.
5 Pilihan Berus Gigi Jari, Baby Teether Dan Berus Gigi Baby
1. Silicone Baby Toothbrush & Gum Massager with Case
Sumber: pureen.com
Berus gigi jari bayi jenama Pureen ini diperbuat daripada silikon yang lembut dan mempunyai berus-berus halus padanya.
Ia bebas daripada BPA dan selamat untuk penggunaan bayi. Didatangkan dengan bekas simpanan, ia juga boleh digunakan untuk urut gusi si manja.
2. Haakaa Fresh Food Feeding Teether
Sumber: theweddingvowsg.com
2 dalam 1, Haakaa Fresh Food Feeding Teether adalah feeder dan teether bayi. Di bahagian bawah produk ini adalah ruang feeder yang anda boleh isi dengan puri buah sebagai contohnya untuk bayi. Di bahagian sebelah atas pula adalah teether untuk membersihkan mulut bayi dan mengurangkan rasa tidak selesa tumbuh giginya.
3. Twin Handle Water Filled Teether
Sumber: pureen.com
Baby teether ini diisi dengan air reverse osmosis yang selamat untuk bayi dan mempunyai pemegang yang selesa dan sesuai dengan grip si manja.
Saiznya yang kecil sesuai untuk dibawa ke mana-mana sahaja.
4. Pigeon Baby Training Toothbrush
Sumber: shopee.com
Antara jenama berus gigi baby yang popular di Malaysia ialah Pigeon. Ia datang dalam pelbagai jenis dan kebanyakan ibu bapa memilih Set Pigeon Baby Training Toothbrush yang dilengkapi dengan 3 jenis berus gigi baby untuk usia yang berbeza iaitu daripada 6 bulan hingga 1 tahun.
5. Baby Banana Toothbrush for Infants
Sumber: mumzworld.com
Direka khas seperti bentuk pisang, berus gigi baby ini selamat dan lembut untuk dipegang bayi. Bentuknya yang unik boleh menarik perhatian si manja dan ia sesuai untuk bayi berusia 3 hingga 12 bulan.
Jagalah Kesihatan Mulut Si Manja Dari Awal Lagi
Para ibu dan bapa mestilah berusaha untuk menjaga gigi dan kesihatan oral baby dari kecil lagi supaya gigi bongsu dan gigi kekal mereka akan tumbuh dengan sihat dan si manja akan terbiasa dengan rutin ini.


10 Fakta Tentang Anak Sulung Yang Ibu Dan Bapa Pasti Setuju!

Ibu dan bapa mesti perasan yang setiap anak, karakternya adalah berbeza-beza kan? Dari sifat, cara pemikiran dan cara pembawaan diri mereka dalam masyarakat, setiap dari mereka adalah unik dan mempunyai keistimewaan sendiri.
Begitu jugalah dengan anak sulung. Mereka mempunyai sifat dan personaliti tersendiri yang membezakannya dengan anak-anak yang lain.
10 Sifat dan Fakta Tentang Anak Sulung
Kebanyakkan anak sulung memang akan terserlah beberapa sifat ini pada mereka. Sehinggakan orang di sekeliling mereka yang pertama kali mengenalinya mungkin akan perasan dan bertanya:
Anak sulung eh?
1. Berdikari
Rata-rata anak sulung memang ada sifat ini kan? Kerana posisinya sebagai anak sulung, ibu dan bapa serta adik-beradiknya lebih bergantung harap kepadanya.
Di dalam dan di luar rumah, mereka selalunya pandai berdikari dan cuba untuk lakukan semuanya sendiri. Kerana mereka sentiasa memegang watak yang kuat dan kurang mengharapkan bantuan orang, mereka kelihatan lebih menonjol dalam masyarakat.
2. Bertanggungjawab
Kebiasaannya, ibu dan bapa akan berharap pada anak sulung untuk memikul tanggungjawab lebih dari anak yang lain kan? Ia bukan sahaja kerana usianya yang lebih tua tetapi kerana peranannya sebagai anak sulung inilah yang telah membentuk mereka menjadi seorang yang bertanggungjawab.
Dalam apa jua keadaan dan keputusan yang dilakukan, anak sulung bukanlah seorang yang suka lepas tangan. Mereka akan berusaha untuk laksanakan tanggungjawab yang diberikan kepada mereka sebaik mungkin.
3. Matang

Sumber: istockphoto
Disebabkan pengalamannya yang lebih banyak, anak sulung dilihat sebagai anak yang lebih matang dalam keluarga. Perasan tak bila ada keputusan yang perlu dibuat, kebanyakkan ahli keluarga akan merujuk kepada kakak atau abang sulung terlebih dahulu?
Ini memang normal ya. Usia dan pengalamanlah yang mematangkan mereka. Pendapat mereka memang antara yang akan ditimbang kira.
4. Manja
Sebenarnya, bukan anak bongsu je yang bersifat manja tetapi anak sulung juga dalam diam-diam pun begitu. Yelah.. anak sulung kan selalu berdikari dan memikul banyak tanggungjawab. Kerana peranan mereka itulah mereka sukar dan tidak berpeluang untuk menzahirkan sifat mereka yang satu ini.
Kebiasaannya, pasangan merekalah yang menjadi tempat mereka meluahkan dan bermanja. Jangan terkejut pula bila dalam percintaan, mungkin mereka lagi manja dari pasangan mereka!
5. Tegas
Untuk bawa peranan sebagai anak sulung, mereka memang perlu tegas. Bila harus ketuai dan jalankan tanggungjawab, anak sulung akan tegas dengan adik beradik dan orang sekelilingnya.
Kadang tu, mereka nampak macam garang dan kadang-kadang, serius je. Sebenarnya itu kerana mereka bertanggungjawab dengan amanah yang diberikan dan untuk melaksanakannya sehabis baik, mereka perlu dan akan bersikap lebih tegas.
Tapi kerana sikap mereka ini, ramai juga yang salah faham dan beranggapan bahawa mereka tidak penyayang.
6. Penyayang
Di sebalik ketegasan dan keseriusan anak sulung, mereka sebenarnya merupakan seorang yang penyayang.
Kerana terbiasa menjaga adik-adik di bawahnya, sifat penyayang mula terbentuk di dalam diri mereka. Perasan tak antara rakan-rakan kita, mereka yang anak sulung lah yang akan bersikap lebih penyayang berbanding anak lain?
Kalau berlaku apa-apa, mereka akan memberikan respon dengan lebih cepat dan berusaha untuk menolong. Kan?
7. Pelindung
Selain itu, mereka juga rasa protective dengan adik-adik dan orang di sekeliling mereka. Kalau ke pasaraya ke sebagai contohnya, anak sulung akan lebih peka dengan keadaan sekeliling untuk melindungi adik-adiknya.
Mungkin juga kerana terbiasa dengan pesanan ibu dan bapa yang menyuruh mereka untuk menjaga adik-adik, lama-kelamaan sifat ini terbentuk dalam diri mereka.
Dengan rakan-rakan pun, sifat mereka ini juga terserlah. Bila kita perasan ada antara rakan kita yang sentiasa berhati-hati dan peka, fikiran kita mesti akan terdetik; dia ni anak sulung kot.
8. Kuat berusaha
Tekanan yang diberikan ke atas mereka telah mencorakkan anak sulung menjadi seorang yang kuat berusaha. Ini antara fakta anak sulung yang Mama Siti boleh akui.
Jika mereka menginginkan atau merancang sesuatu, pasti mereka akan berusaha untuk menjayakannya. Ditambah pula dengan pandangan dan harapan ahli keluarga dan orang sekeliling, mereka perlu berusaha untuk berjaya supaya dapat menjadi role model kepada adik-adik.
Ini mungkin pada satu sudut merupakan tekanan pada mereka namun jika para ibu dan bapa sentiasa di sisi untuk mendorong dan membantu mereka, anak sulung boleh menjadi kebanggaan keluarga tau!
9. Berkeyakinan
Sumber: istockphoto
Biasanya, anak sulung mendapat perhatian lebih berbanding anak yang lain kerana mereka adalah kelahiran pertama dalam keluarga yang ditunggu-tunggu.
Segala kasih sayang dan perhatian dicurahkan kepada mereka. Anak yang tangki emosinya penuh akan terbentuk untuk menjadi seorang yang berkeyakinan.
Ketika bergaul, cara mereka ini boleh menampakkan mereka sebagai seorang yang berkarisma juga.
10. Tenang
Mungkin kerana faktor usia dan pengalaman yang ditempuhi, anak sulung cenderung untuk bersikap lebih tenang berbanding yang lain. Cuba lihat pada cara mereka melihat sesuatu situasi itu. Pandangan mereka mungkin berbeza dengan anak kedua dan yang lain kerana anak sulung tidak cepat untuk melatah ya.
Ketika menghadapi masalah, mereka biasanya boleh menyelesaikannya dengan baik. Sebab ini jugalah ramai yang suka meminta pendapat mereka.
Anak Sulung Adalah Kelahiran Pertama Yang Istimewa Untuk Ibu Bapa
Sumber: istockphoto
Tanya je mana-mana ibu, mesti mereka bersetuju bahawa first born mereka tidak sama dengan kelahiran yang lain. Ini adalah fakta tentang anak sulung yang tidak dapat disangkal lagi. Sama ada anak sulung perempuan ataupun lelaki, kedua-duanya mendapat tempat istimewa di hati ibu dan bapa.


Peranan Ibu Bapa Yang Penting Dalam Mendidik Anak. Mama Papa Paling Dekat dengan Yang Mana?

Ibu bapa memainkan peranan untuk membesarkan anak dengan menjadi seorang yang berjaya dan berbudi bahasa. Anak-anak adalah satu anugerah dan tanggungjawab yang diberikan kepada ibu bapa. Amatlah berharga apabila ibu bapa memainkan peranan untuk menjadi contoh dan teladan yang baik untuk anak-anak mereka.
Mama Siti ingat lagi masa pertama kali mendapat berita kehamilan dan terus risau memikirkan bagaimana cabaran menjadi seorang ibu bapa. Ye, tak senang Mama. Tapi sangat worth it!
Kenapa penting sangat membesarkan anak yang bijak dan berbudi bahasa? Ini adalah kerana anak melambangkan didikan ibu bapa apabila mereka berada di sekolah ataupun diluar bersama masyarakat.

Sumber: istock
Sebagai ibu bapa, Mama dan Papa perlu pertimbangkan bahawa anak-anak mempunyai keunikan mereka sendiri dan harus sabar dengan setiap dugaan. Ini akan menyebabkan kematangan emosi antara ibu bapa dan anak-anak dan seterusnya melahirkan sebuah keluarga yang harmoni dan dihormati.
“Setiap anak adalah seorang seniman. Masalahnya sekarang bagaimana tetap menjadi seorang seniman apabila sudah dewasa.” – Pablo Picasso.
Adakah wujudnya panduan yang sempurna untuk mendidik anak-anak? Semestinya terdapat pelbagai cara dan pendapat tentang membesarkan anak.
Terdapat juga pelbagai faktor yang menyumbang kepada perkembangan anak-anak. Akan tetapi, anak-anak mempunyai ciri-ciri dan keunikan mereka tersendiri. Oleh sebab itu, Mama dan Papa perlu melaraskan didikan mengikut keperluan anak-anak. Jangan ikut apa yang Mama dan Papa nak je tau!
Sumber: istock
Senarai Peranan Ibu Bapa untuk Membesarkan Anak
Dalam membantu kecemerlangan anak-anak, Mama dan Papa seharusnya memberi didikan yang betul dan secukupnya. Ini adalah untuk memastikan perkembangan fizikal dan mental mereka membesar dengan sempurna.
Dibawah merupakan peranan ibu bapa dalam membesarkan anak-anak yang boleh dijadikan panduan Mama dan Papa, terutamanya yang sedang menantikan kelahiran cahaya mata pertama.
#1 Menerapkan nilai-nilai murni
Bermula dengan tempat tinggal yang selamat dan sihat, nilai-nilai murni menjadi teladan yang harus diterapkan pada anak-anak yang sedang membesar. Keluarga yang penuh dengan nilai murni dan bahagia menyumbang kepada persekitaran yang selamat.
Hubungan Mama dan Papa dengan anak-anak sangat memberi kesan dan memainkan peranan utama kepada pembesaran anak-anak dari segi mental dan fizikal. Menjaga percakapan, baik hati, menghormati, berani, dan berdikari adalah nilai-nilai murni yang perlu ada dalam diri seorang anak yang bijak dan berbudi bahasa.
#2 Mengajar mendengar arahan
Selepas itu, untuk mendidik anak-anak untuk mendengar arahan, Mama dan Papa hendaklah mula membimbing mereka dari kecil supaya mereka dapat menyesuaikan diri dengan arahan yang diberi.
Ia akan menghasilkan anak yang berdikari dan bijak untuk membuat keputusan. Mendengar arahan bukan sahaja berlaku dia rumah, malah ia akan berlaku dimana-mana sahaja tidak mengira masa.
Apabila berlaku kecemasan juga, mereka harus mendengar arahan dan bertindak dengan cermat dan pantas.
#3 Memberi sokongan moral
Sumber: everypixel
Selain itu, Mama dan Papa juga berperanan untuk memberi sokongan moral untuk anak-anak. Ini dapat mengeratkan hubungan antara Mama, Papa, dan anak-anak.
Apabila mereka menceritakan hari mereka dan sentiasa meluangkan masa bersama Mama dan Papa, secara tidak langsung Mama dan Papa dapat mengenali anak-anak dengan lebih mendalam. Mama dan Papa sendiri akan rasa lebih dekat dan tenang dengan mereka.
#4 Menyediakan pendidikan yang sewajarkan
Pendidikan secara berterusan dapat membantu anak-anak menjadi orang yang terpelajar dan secara tidak langsung menjadi bijak dan berbudi bahasa.
Semasa berada di sekolah, guru-guru menjadi contoh kepada anak-anak akan menerapkan apa yang diajar di sekolah akan tercermin di rumah dan persekitaran. Jadi, Mama dan Papa harus sentisa ingatkan anak-anak untuk perhatikan dengan siapa mereka berkawan dan apa sahaja yang berada disekeliling mereka.
#5 Menegur secara berhemah
Adab bersama Mama dan Papa perlu ditegur dengan cara yang berhemah. Mama dan Papa boleh menegur dengan tenang dan berfikir secara rasional.
Jika mereka ada melakuka kesalahan, Mama dan Papa tanyakan tentang situasi tersebut dengan tenang dan berwaspada. Beri ruang untuk anak-anak menyuarakan pendapat ataupun alasan mereka sebelum membuat keputusan melulu.
#6 Menyumbang kepada perkembangan emosi
Masalah emosi tidak kerap dibincangkan apabila anak-anak sudah besar. Seharusnya, Mama dan Papa perlu memantau emosi anak-anak supaya mereka membesar dengan mental yang lebih sihat.
Kebanyakkan ibu bapa lebih mementingkan kesihatan fizikal kadang mereka terlupa untuk fokus pada emosi anak-anak. Rajinlah bertanyakan adakah mereka berasa gembira dan selesa dengan persekitaran mereka, terutamanya sejak bermulanya pandemik ini.
Kadang-kadang mereka tidak mahu menyusahkan Mama dan Papa dengan perasaan mereka, sebab itu pentingnya untuk Mama dan Papa mewujudkan ruang yang selamat agar anak-anak dapat meluahkan perasaan mereka.
Beritahu anak-anak untuk percaya kepada Mama dan Papa dan kongsikan apa sahaja yang mereka tidak selesa. Ini dapat mengurangkan masalah sosial seperti pengambilan bahan yang membahayakan diri serta mendatangkan keburukan pada mereka.
#7 Memberi kasih sayang mencukupi
Antara peranan yang bermakna untuk Mama dan Papa dan anak-anak adalah memberi kasih sayang yang mencukupi. Seluruh ahli keluarga berperanan untuk meluahkan dan mengucapkan kasih sayang secara lisan. Ini dapat melahirkan persekitaran yang harmoni dan anak pun boleh membesar menjadi seorang yang penyayang.
Penting untuk menunjuk contoh supaya dapat diikuti oleh anak-anak mereka supaya menjadi lebih sensitif dengan persekitaran mereka. Kasih sayang dapat memberi kesan yang postif kepada perkembangan emosi anak-anak.
#8 Memantau aktiviti anak-anak
Sumber: istock
Ibu bapa bertanggungjawab untuk memantau anak-anak mereka. Sewajarnya Mama dan Papa hendaklah tahu gerak geri mereka dimana sahaja. Ini dapat mengelakkan mereka daripada terikut dengan gegala sosial yang tidak baik.
Kadang-kadang anak-anak ni mudah terpengaruh dengan aktiviti yang tidak bermanfaat dan selalunya tidak berakhir dengan baik. Oleh sebab itu, perlu untuk Mama dan Papa memantau, memberi info dan menasihati dengan tidak menganggu privasi anak-anak.
#9 Meluangkan masa bersama
Masa itu emas dan meluangkan masa bersama anak-anak adalah sesuatu yang sangat digalakkan untuk memastikan anak-anak kita membesar dengan bijak dan berbudi bahasa.
Terdapat pelbagai keistimewaan apabila dapat meluangkan masa bersama anak-anak. Mengenali antara satu sama lain adalah amat penting untuk hubungan yang erat bersama keluarga.
Selain daripada itu, anak-anak sentiasa melalui perubahan semasa pembesaran, oleh itu, Mama dan Papa harus mementingkan hubungan yang erat antara keluarga. Justeru menjadi keluarga yang bahagia.
Sumber: freepik
Ternyata bahawa ibu bapa memainkan peranan yang utama untuk mendidik anak anak. Akan tetapi, suasana harmoni di rumah dan persekitaran dapat mengekalkan budi bahasa mereka yang berpanjangan.
Sekiranya tidak membimbing anak-anak untuk menjadi bijak dan berbudi bahasa, maka secara amnya, anak-anak mungkin sudah lupakan didikan yang telah diterapkan sejak kecil.
Luangkan masa bersama anak-anak sejak mereka kecil sebelum mereka menjadi dewasa dan mempunyai keluarga dan hidup mereka tersendiri. Alah Mama, bising dan ‘kucar-kacir’ telatah anak-anak semasa kecil tu kejap je. Bila mereka dah besar nanti, kita juga yang akan rindukan suasana tersebut.


Tips dan Cara Menggunakan Pregnancy Test Dengan Betul

Buat bakal Mama yang membaca sekarang ni sedang fikirkan sama ada adakah anda sedang hamil? Mungkin anda sedang menantikan kehamilan pertama dan lewat datang haid, atau tarikh period yang tak regular serta pelbagai isu lain. Cara menggunakan pregnancy test di rumah ni agak mudah sebenarnya, namun ada beberapa perkara yang perlu diperhatikan terlebih dahulu supaya bakal Mama mendapat hasil yang tepat.
Pregnancy test ni check paras apa sebenarnya?
Ada dua cara untuk test hamil atau tidak di peringkat awal kehamilan. Pertama ialah home pregnancy test dan kedua adalah ujian darah di klinik atau hospital yang lebih memakan masa. Pregnancy test ini sebenarnya untuk check paras sejenis hormon bernama human chorionic gonadotropin (hCG) dalam urin ibu. Hormon hCG ni hanya akan ada apabila ibu-ibu hamil sahaja.

Apabila plasenta terbentuk, ia akan menghasilkan hormon hCG ketika telah melekat di dinding rahim. Anggaran masa adalah seminggu selepas tempoh persenyawaan. Paras hCG ni akan terus menaik hingga sekitar 12 minggu kehamilan. Jika period ibu tetap masanya, hCG biasanya dapat dikesan sehari selepas tarikh missed period. Ujian positif hamil itu bermaksud hormon hCG dikesan dalam badan.
Mama Siti akan bincangkan dengan lebih lanjut tentang penggunaan pregnancy test di rumah.
Tips persediaan untuk pregnancy test di rumah
Untuk dapatkan keputusan yang tepat terutama di hari-hari awal missed period, Mama-Mama boleh plan awal sebelum buat test ini.
1. Pastikan tarikh akhir haid sebelum ini
Biasanya wanita akan menyimpan tarikh-tarikh penting seperti tarikh dan tempoh period bulanan. Jika cycle adalah tetap atau normal sebelum ini dalam lingkungan 30 hari, maka mudah sahaja untuk membuat anggaran bila tempoh tepat untuk membuat ujian.

Anggarkan saja dalam tempoh 30 hari selepas tarikh akhir haid bulan sebelum dan masih belum didatangi haid, maka bolehlah kita buat ujian kehamilan di rumah.
Bagi wanita yang menggunakan kit ujian ovulasi untuk mengesan waktu subur, bolehlah anggarkan 14 hari selepas tarikh positif ovulasi untuk buat pregnancy test. Cara ini sangat bagus untuk wanita yang mahu hamil, namun mempunyai cycle period yang tidak tetap ataupun panjang, contohnya 40 ke 60 hari.
2. Dapatkan kit ujian kehamilan
Mana-mana farmasi berdekatan rumah Mama pasti ada menjual pregnancy test. Cuma mungkin terhad kepada beberapa jenis brand sahaja. Jika Mama segan untuk membeli secara fizikal di kedai, bolehlah dapatkan kit ujian kehamilan ini secara online sebelum waktu anggaran lewat period.
Semak dulu expiry date sebelum membuat pembelian. Pastikan tarikh pembuatannya adalah yang terkini. Manalah tahu mungkin penjual tak perasan. Selain itu, ibu-ibu bolehlah memilih kit ujian yang labelkan 99% accurate untuk dapatkan hasil ujian yang tepat.
Cara Menggunakan Pregnancy Test yang Betul
1. Baca arahan pada kotak produk
Bila kita dah bawa pulang kit ujian, pastikan Mama membaca dengan teliti arahan yang terdapat pada kotaknya – step by step penggunaan,, dan sebagainya. Ada kit yang menggunakan test strip di mana urin ditadah terlebih dahulu kemudian dicelupkan test strip ke dalamnya.
Ada ujian yang disertakan dropper dan perlu dititiskan urin di atasnya, dan ada juga jenis kit ujian yang mempunyai permukaan span penyerap khas untuk terus buang air kecil di atasnya.
Bagi Mama Siti, kaedah yang urin perlu ditadah dahulu sebelum ujian dibuat adalah agak renyah dan kemungkinan tumpahan boleh berlaku. Paling mudah mestilah kaedah buang air kecil terus di atasnya. Produk kegemaran Mama Siti setelah banyak kali test kehamilan ni pastilah produk Clearblue Digital.
2. Urin pertama di pagi hari
Bersedia dengan urin yang pertama di pagi hari sejurus bangun tidur. Urin ketika ini mempunyai paras kepekatan hCG tertinggi. Pastikan juga Mama tidak minum air 30 minit sebelum test kerana urin akan lebih cair.
Senang cakap, bangun je tidur, terus buat ujian kehamilan! Ini penting bagi Mama yang baru sahaja missed period sehari dua kerana ketika ini kepekatan hCG belum betul-betul tinggi.
Bagi bakal Mama yang sudah lewat haid melebihi dua minggu, biasanya waktu membuat ujian adalah tidak begitu sukar untuk dirancang kerana paras hCG dalam badan telah semakin meningkat.
3. Bersihkan tangan
Mulakan dengan membersihkan tangan, kemudian buka balutan pakej kit ujian. Ini untuk mengelakkan kemungkinan kontaminasi dan jika berlaku sentuhan sebelum ujian bermula.
4. Kaedah pengambilan urin
Penting untuk dapatkan urin bahagian tengah, midstream sample, iaitu buang sedikit urin pertama, urin selepasnya adalah dikira midstream sample. Pastikan apakah jenis kit ujian kehamilan yang dibeli terlebih dahulu, kemudian gunakan baki urin untuk pregnancy test ini.
a) Kaedah buang air kecil secara terus di atas kit ujian
Sila bersedia dengan kit ujian di tangan dengan bahagian tetingkap keputusan menghadap ke atas. Sambil buang air kecil, pastikan gunakan aliran midstream sample dan ia melalui bahagian span penyerap pada kit ujian.
Berapa lama aliran diperlukan? Cuba semak arahan di pakej produk sebelum ujian dibuat. Ada yang memberi arahan 5 ke 10 saat dan pelbagai lagi.
Ada juga produk yang menunjukkan perubahan warna span penyerap daripada putih kepada pink jika sudah terkena aliran urin yang cukup.  Menarik bukan?
b) Kaedah tadahan urin
Pastikan bekas tadahan urin bersih daripada kekotoran dan kering daripada sebarang jenis cecair. Ini boleh mengganggu ketepatan ujian. Gunakan midstream sample juga, sama seperti di atas.
Untuk test strip, boleh dicelupkan ke dalam bekas tadahan sebentar hingga kelihatan sudah habis menyerap dan pergerakan cecair urin naik ke atas. Biasanya pengeluar akan sediakan dropper bagi kit yang memerlukan titisan urin. Just guna sahaja dropper dan ikut arahan pada pakej, berapa titiskah urin yang diperlukan untuk hasil yang tepat.
5. Letakkan di tempat mendatar
Selepas langkah menggunakan urin selesai, langkah seterusnya inilah yang mendebarkan iaitu nak tunggu keputusan! Pastikan kit ujian kehamilan diletakkan elok mendatar di atas permukaan yang rata dan kering. Pastikan tetingkap keputusan ujian menghadap atas.
6. Perhatikan control window
Tetingkap kawalan ni penting sebagai penanda aras kit ujian berfungsi dengan baik. Biasanya tetingkap kawalan ni terus keluar garis di awal ujian. Jika tetingkap kawalan tidak menunjukkan apa-apa keputusan, ini bermakna kit ujian itu rosak.
Kena beli yang lain lah ye Mama. Jangan tunggu keputusan lagi. Boleh beri maklum balas kepada syarikat pengeluar juga untuk ganti rugi dan tambah baik.

7. Melihat hasil ujian
Pastikan anda telah baca label pada pakej produk untuk mengetahui berapa lama waktu diperlukan untuk menunggu hasil ujian. Ada test boleh secepat satu minit sahaja. Jadi, bila cukup tempoh waktu seperti yang telah dinyatakan, bolehlah Mama lihat hasilnya.
Lain-lain jenis ujian akan memberi bentuk keputusan berbeza. Jadi pastikan Mama dah baca dan tengok gambar bagaimana rupa hasil keputusan ujian pregnancy test positif atau negatif yang biasanya ada diletakkan pada pakej produk.
Ada kit ujian yang tunjukkan dua garis merah, ada kit ujian yang beri tanda simbol tambah atau tolak. Ada ujian menunjukkan perkataan ‘pregnant‘ atau ‘not pregnant‘.
Bagi kit ujian kehamilan jenis garis merah atau simbol tambah, tidak kira betapa samar pun, tetap dikira positif. Sebab kit ujian tu dah detect paras hCG dalam urin. Hormon hCG tidak akan langsung ada jika ibu-ibu tidak hamil.
Jika Ujian Kehamilan Negatif
Boleh cuba lagi test kehamilan selepas 5 hari dengan menggunakan tips dan cara menggunakan pregnancy test di atas.
Mungkin hormon hCG belum cukup tinggi untuk dikesan oleh kit ujian. Jika masih berterusan negatif walau selepas seminggu, bakal Mama yang memang mahu hamil, janganlah bersedih. Cuba lagi, semoga beroleh berita baik.
Jika Ujian Kehamilan Positif
Mama boleh mendapatkan nasihat doktor dalam anggaran selepas 6 minggu ke atas. Ujian ultrasound akan dilakukan untuk mendengar degup jantung janin. Jika belum kelihatan, boleh tunggu lagi beberapa minggu.
Mama Siti sentiasa mendoakan ibu-ibu mendapat kehamilan yang sihat. Jangan lupa untuk semak artikel di sini untuk mengetahui tanda-tanda kehamilan seterusnya.


Kemurungan Selepas Bersalin: Benar Atau Hanya Dahagakan Perhatian?

Ramai orang masih mempertikaikan Postpartum Depression yang dialami oleh Mama selepas bersalin. Berdasarkan laporan FreeMalaysiaToday, Malaysian Mental Health Association (MMHA) mendefinisikan Postpartum Depression (PPD) sebagai episod kemurungan dalam tempoh empat minggu selepas bersalin. Simptom-simptom tersebut termasuklah mengasingkan diri daripada keluarga, sukar untuk menjalinkan hubungan dengan bayi, insomnia, menangis berlebihan dan hilang minat terhadap aktiviti yang menyeronokkan.

Sumber: Helpguide
Presiden MMHA Dr Andrew Mohanraj mengatakan PPD juga boleh menyebabkan penderaan dan pengabaian anak. Begitu juga dengan Papa kepada bayi baru, anda juga boleh mengalami gejala kemurungan selepas kelahiran anak mereka.
Dr Lynne Yong, perunding psikologi klinikal, Hospital Adventist Pulau Pinang memberitahu TheStar bahawa terdapat tiga tahap kemurungan selepas bersalin, iaitu postpartum blues, postpartum depression, dan postpartum psychosis.
Sumber: CNA
Tiga Tahap Kemurungan Selepas Bersalin
1. Postpartum Blues
Simptom-simptomnya adalah termasuk perubahan mood, bayi tidak berhenti menangis mengakibatkan stres, kebimbangan dan kesukaran tidur.
Ini adalah perkara biasa yang dilalui oleh mama dan papa baru. Ia akan berlaku selalunya bermula dalam masa dua hingga tiga hari pertama selepas bersalin sampai dua minggu.
2. Postpartum Depression
PPD adalah lebih serius dimana para mama perlu berjumpa dengan pakar psikiatri. Simptomnya termasuklah perasaan sedih dan kebimbangan boleh menjadi melampau serta mungkin mengganggu keupayaan mama untuk menjaga diri atau keluarganya.
3. Postpartum Psychosis
Tahap ini adalah tahap kecemasan psikiatri. Ini adalah kerana terdapat risiko dimana si ibu berpotensi mencederakan bayinya dan dirinya sendiri.
Ia adalah penyakit mental yang sangat teruk apabila ia bermula secara tiba-tiba dalam beberapa hari atau minggu selepas melahirkan anak. Simpton adalah berbeza-beza dan boleh berubah dengan cepat. Ia termasuklah mood yang tinggi (mania), kemurungan, kekeliruan, halusinasi dan khayalan.
Sumber: Muslim matters
Benar VS Perhatian
Baru baru ini, seorang suri rumah memuat naik video rakamannya semasa menjaga anaknya yang baru lahir seorang diri di rumah mereka. Di dalam video tersebut, dia meluahkan perasaannya semasa menjaga bayi dia yang sangat memenatkan mental dan fizikalnya. Video tersebut mendapat sambutan daripada ibu-ibu yang mengalami episod yang sama selepas melahirkan anak mereka.
Suri rumah tersebut menyatakan kesusahan dan cabaran yang dialami oleh para ibu yang sering tidak dibualkan atau diketengahkan. Hakikatnya, ramai ibu-ibu yang baru bersalin mengalami PPD dan hanya mereka yang dapat memahami situasi tersebut, tetapi kurang mendapat perhatian atau kesedaran tentang hal ini.
Mama yang bekerja juga mengalami nasib yang sama apabila sibuk bekerja dan pulang ke rumah harus menjaga anak-anak mereka. Namun begitu, jangan merendahkan para mama diluar sana yang mendapatkan pertolongan seperti bibik atau ibu bapa yang menolong mereka.
Terdapat juga golongan yang mempertikaikan kesahihan kemurungan selepas bersalin kerana wanita tersebut merekodkan kesedihan yang dia alami semasa menjaga anaknya. Tambahan pula, ada mengatakan mama ini perlukan perhatian sahaja.
Sumber: Healthline
Namun demikian, kita haruslah berwaspada dan peka terhadap Postpartum Depression serta membantu mama yang baru lepas bersalin kerana mereka mungkin mengalami stres dan emosinya belum stabil.
Dalam pada itu, laporan dari FreeMalaysiaToday mengatakan “Malaysia mempunyai salah satu kadar sokongan terendah di dunia iaitu 3%,”, ujar Valerie Lynn penyelaras Postpartum Support International’s Malaysia.
Ia menunjukkan bertapa kurangnya sokongan dari segi emosi yang dialami oleh para ibu di luar sana. Selain itu, ia boleh berlaku kepada mana-mana ibu sahaja. Sebab itulah, sokongan moral daripada orang sekeliling seperti suami, ibu bapa serta keluarga terdekat amatlah berharga.


Vitamin C Untuk Ibu Mengandung – Cadangan Pengambilan dan Suplemen Yang Disyorkan

Semua ibu tahu keperluan nutrisi semakin meningkat ketika ibu mengandung termasuklah vitamin C untuk menyokong perkembangan bayi dalam rahim dan dalam masa yang sama mengekalkan kesihatan ibu. Apatah lagi apabila kita mengandung, bayi menyerap zat-zat daripada ibu dengan banyak. Sebab tu ramai antara kita yang mak-mak ni mula menjaga pemakanan apabila tahu diri sedang hamil bukan? Kebahagiaan untuk melindungi si kecil di dalam rahim sebaiknya.
Biasanya pengambilan micronutrient seperti folate, zinc, kalsium dan sebagainya dalam pemakanan harian sebelum hamil adalah rendah dengan gaya hidup masa kini. Penanaman sayur-sayuran dan buah-buahan secara komersial semakin mengurangkan zat-zat yang terkandung di dalamnya. Maka kita memerlukan lebih lagi khasiat seharian apabila kita hamil.
Kali ni Mama Siti nak kongsi tips tentang vitamin C yang tak asing lagi ni untuk ibu mengandung.
Tahukah ibu, vitamin C tidak dapat dihasilkan oleh badan, maka kita perlu ambil daripada sumber luar sama ada pemakanan mahupun suplemen.

Mengapa Vitamin C Penting untuk Ibu Mengandung?
Antioksidan
Sifat vitamin C adalah sejenis antioksidan, iaitu nutrien yang menghalang kerosakan dilakukan oleh free radicals. Ibu-ibu biasa kan dengar tentang free radical? Radikal bebas ni terbina apabila badan kita menghadam makanan atau apabila kita terdedah kepada asap rokok contohnya. Jadi sifat ini sekaligus melindungi ibu hamil daripada toksin dan jangkitan.
Sifat ini membuatkan vitamin C boleh meningkatkan daya tahan tubuh kita kepada penyakit. Biasa kita tahu kan, ibu hamil lebih mudah jatuh sakit. Inilah sebabnya, kita lemah kerana badan kita perlu lebih nutrisi tetapi pengambilan vitamin C seharian tidak mencukupi. Ada satu terma yang kita panggil oxidative stress, yang menurut kajian institut ini akan membuatkan ibu hamil terdorong mendapat masalah preeclampsia ataupun darah tinggi ketika hamil. Jadi vitamin bersifat antioksidan seperti vitamin C dan E membantu sebagai langkah pencegahan.
Penghasilan collagen
Mama semua pasti biasa dengar collagen kan? Penghasilan collagen sangat memerlukan vitamin C. Keperluan badan kita kepada komponen penting dalam collagen iaitu glycine, meningkat mendadak ketika hamil. Jadi kita perlu lebih vitamin C untuk memastikan badan dapat menjana collagen dengan baik.Maka luka dan parut lebih mudah sembuh. Kulit juga lebih elastik, contohnya stretch marks tidak akan begitu jelas dan lebih mudah hilang selepas bersalin nanti. Vitamin C ni penting untuk membina kulit, tendon, ligament dan juga salur darah. Apabila salur darah ke plasenta lebih sihat, maka oksigen supply juga cukup untuk bayi.
Rambut dan kuku ibu juga akan lebih sihat dengan pengambilan vitamin C yang cukup. Kebaikan vitamin C ini dalam memulihkan dan menyihatkan rawan, tulang dan gigi, telah sekaligus menjadi sangat penting untuk perkembangan badan bayi. Jadi ibu dapat manfaat, bayi juga sama!

Membantu Menyerap Zat Besi
Bagi setiap nutrien, ia pasti memerlukan bahan lain untuk berkerja bersama-sama, saling melengkapi dalam memastikan penyerapan optimum. Kajian ini mendapati vitamin C dapat menjadi penggalak kepada kadar penyerapan zat besi yang baik di dalam badan kita.
Ramai orang mengambil zat besi namun ia tidak dapat diserap dengan baik ke dalam sel tubuh. Kalau Mama perasan, banyak sangat bahan makanan di pasaraya yang kita nampak di labelnya bertulis ‘enrinched with iron’ tetapi masih ramai kekurangan zat besi. Inilah sebabnya – kerana zat besi tidak boleh berkerja sendiri. Ia memerlukan vitamin C untuk membantu menyerap ke dalam tubuh badan kita.
Bagus untuk Hormon Wanita
Hormon adalah nadi kehidupan kita. Apatah lagi bagi wanita yang kehidupan berkitar dengan perubahan naik turun hormon kewanitaan yang berbeza-beza. Ketika hamil, hormon seperti progestron pula contohnya banyak mengambil alih. Maka, vitamin C ini sangat diperlukan untuk penghasilan hormon wanita yang seimbang. Kehamilan yang sihat bergantung kepada paras hormon yang baik, jadi pengambilan vitamin C yang cukup mestilah dijaga.
Membantu Sistem Penghadaman
Oleh kerana penghasilan progestron meningkat ketika hamil, maka sembelit kerap berlaku. Apabila kita makan buah-buahan tinggi serat untuk meningkatkan pengambilan sumber vitamin C badan, secara tidak langsung sistem penghadaman menjadi lebih mudah.
Mama Siti akan kongsikan senarai dan tips pemakanan di bawah nanti.
Sumber Vitamin C dalam Buah-buahan dan Sayur-sayuran
Sumber: Innate Functional Nutrition
Amalan terbaik adalah ibu-ibu dapat makan whole food kerana ia mengandungi nutrien pelengkap penuh. Semua zat dan mineral ada sekali dalam pemakanan seharian yang pelbagai daripada daging, ayam, kentang, ubi dan lain lain. Di sini Mama Siti kongsikan dahulu sumber buah-buahan dan sayur-sayuran yang tinggi vitamin C.
Buah-buahan Citrus
Buahan citrus ni adalah buah yang berkulit tebal serta mempunyai isi berjus bila diperah. Rasanya masam manis dan mempunyai haruman segar. Contohnya adalah buah oren, limau nipis, limau kasturi, buah mandarin, lemon dan sebagainya. Untuk pengetahuan ibu-ibu, secawan jus oren akan memberikan 124mg vitamin C.

Buah tomato
Sewaktu Mama Siti hamil dulu, Mama Siti tanam sendiri buah tomato di rumah. Jadi kita dapat petik sendiri buah tomato dengan tangkainya terus. Cara ini akan preserve zat dan mineral dalam buah tomato tadi. Ini tips yang Mama Siti dapat daripada doktor yang merawat. Bila kita nak simpan dan makan kemudian pun, nutrisi dia masih segar. Pengambilan buah tomato ni sedikit sebanyak dapatlah top up keperluan vitamin C harian ibu hamil.
Lada benggala
Ini fakta yang menarik. Lada benggala yang selalu kita tumis atau makan mentah bersama pasta dan sebagainya mempunyai kandungan vitamin C yang tinggi. Mama Siti sangat sarankan pengambilan lada benggala pelbagai warna untuk manfaat optimum. Kan ada lada benggala warna kuning, merah dan hijau serta oren. Pernah tengok kan? Sekarang mudah untuk didapati, malah rasanya yang sedap. Sebagai penaik rasa dan selera.
Buah tropika
Buah betik, jambu batu dan kiwi sangat tinggi vitamin C. Begitu juga bunga roselle yang sedap sekali dibuat air. Buah betik ni memang soothing untuk penghadaman kan di kala hamil. Inilah antara buah-buahan tempatan yang mudah dicari malah dengan faktor tambahan tinggi vitamin C walaupun tidak lah masam. Menarik kan? Pengambilan seharian boleh dibuat dengan bertukar-tukar buah. Barulah Mama lebih berselera!
Suplemen Vitamin C yang Boleh Dicuba
VitaHealth Vitamin C with Zinc+
Sumber: Motherhood.com.my
Selain mengandungi ascorbic acid dan zinc, jenama vitamin C VitaHealth ini juga mengambil ekstrak buah bergamot dan buah oren sebagai penambah unsur nutrisi daripada whole food. Buahan ini juga membantu penyerapan vitamin C yang lebih berkesan. Produk juga mengandungi komponen buah bernama rutin yang bagus sebagai antioksidan tambahan.
Amla C daripada OMX
Brand Amla C ni menggunakan ekstrak serbuk buah Indian Gooseberry organik, yang kemudiannya dikapsulkan. Buah ini tinggi kandungan vitamin C dan banyak digunakan dalam perubatan Ayurveda.
VitaHealth Liveli
Sumber: Motherhood.com.my
Produk VitaHealth Liveli adalah minuman yang berasaskan buah jujube segar. Sebenarnya jujube sangat tinggi vitamin C namun untuk dapatkan buahnya di Malaysia amatlah sukar. Maka minuman tonik ini sangat bagus, dengan tambahan dos vitamin C di dalamnya, juga buah epal serta tumbuhan artichoke yang tinggi kandungan vitamin C.
VitaHealth Elderberry Plus 90’s

Buah elderberry juga sangat tinggi vitamin C namun sukar didapati di Malaysia. Jenama VitaHealth Elderberry Plus 90’s mengambil buah elderberry dari Eropah dan diekstrak menjadi tablet.
Cadangan Resepi Pengambilan Vitamin C untuk Ibu Mengandung
Jus oren bermineral
Caranya ialah, jus oren diperah daripada sebiji buah dan ditambah jumlah air kelapa yang sama banyak. Letakkan sedikit garam himalaya berwarna pink untuk menambah rasa serta elektrolit yang diperlukan. Selain mendapat dos vitamin C,  Mama juga dapat mengurangkan kebarangkalian kejang otot sewaktu hamil dengan pengambilan elektrolit yang cukup.
Cadangan sarapan
Memandangkan vitamin C akan berfungsi dengan lebih baik jika dimakan bersama protein, Mama Siti cadangkan menu ini buat Mama.
Mula-mula, Mama ambil telur dan goreng hancur. Sebaiknya telur ayam untuk mendapatkan nutrisi yang tinggi terutamanya choline. Choline ni bagus untuk perkembangan otak serta spinal cord baby.
Kemudian taburkan garam himalaya di atasnya. Tambah potongan betik sebagai pelengkap dos vitamin C. Nampak sedap bukan?
Sumber: medicalnewstoday.com
Kepelbagaian Makanan Seimbang bagi Ibu Mengandung
Ibu-ibu tidak perlu risau sangat berapa mg dos yang perlu diambil. Selain daripada suplemen di atas, Mama jangan lupa amalkan pengambilan vitamin C melalui whole food, mengikut keperluan diri macam kita biasa makan hari-hari. Boleh mula perlahan-lahan kemudian tambah lagi mengikut kesesuaian.
Akhir sekali, Mama Siti sarankan ibu-ibu yang sedang mengandung jangan untuk lupa mengamalkan pemakanan seimbang untuk melengkapkan keperluan nutrisi yang meningkat berganda kerana berbadan dua. Apabila kita sihat, kehamilan kita insyaAllah akan dipermudahkan daripada sebarang komplikasi. Mama dan bayi dalam kandungan pun pasti akan lebih ceria!


Masih ramai yang tidak mengamalkan pemakanan lobak putih dalam kehidupan seharian. Biasanya, lobak merahlah yang menjadi pilihan untuk dimasak dan dibuat jus.
Tetapi tahukah anda, lobak putih sebenarnya kaya dengan pelbagai khasiat yang baik untuk kesihatan kita? Dengan harga yang murah, anda boleh dapat banyak manfaat darinya.
15 Khasiat Lobak Putih Untuk Kesihatan Dan Ibu Berpantang
1. Banyakkan susu badan ibu menyusu

Sumber: istockphoto
Ini memang selalu disebut-sebut dalam masyarakat kita kan? Bila ibu berpantang mengadu kurang susu badan, tentu orang tua-tua akan menyarankan untuk makan lobak putih. Tidak kiralah dijadikan sup ataupun jus, mereka berpendapat bahawa pengambilannya dapat membantu membanyakkan susu badan.
Sudah ramai yang mengamalkannya dan setuju bahawa ia memang berkesan. Namun ibu mestilah berpada-pada juga kerana menurut Bunny Mom, ada bidan yang menegah pengambilannya untuk 44 hari pertama selepas bersalin kerana risau ia mengganggu proses pemulihan peranakan.
Apa pun, lihat kesesuaiannya dengan badan anda ya?
2. Turunkan suhu badan
Selain itu, lobak putih juga dipercayai dapat menurunkan suhu badan. Berdasarkan perkongsian Wan Nur Ashikin Razali, anda haruslah minum air rebusan lobak putih bersama kulitnya.
Bukan sahaja untuk orang dewasa, kanak-kanak pun sesuai tau!
3. Ubati penyakit jantung
Dalam Indonesia Dokumen, pengambilan lobak putih dengan cara yang tertentu dikatakan dapat mengubati penyakit jantung.
Apa yang perlu anda lakukan ialah:
Rebus 250 gram lobak putih bersama 30 gram daun dewa segar dalam 800 ml air.Apabila air tinggal separuh, tutup api dan tapis.Minum air ini sebanyak 2 kali sehari sebanyak 200 ml setiap kali.
4. Atasi kembung perut
Jika anda ingin mengatasi kembung perut secara semulajadi, bolehlah cuba minum air rebusan lobak putih bersama beberapa bahan yang lain ini ya:
150 gram lobak putih5 gram jeruk kulit limau kering3 biji cengkihSeputung kayu manis5 gram biji pala3 biji buah pelaga
Rebus kesemua bahan ini dalam air sebanyak 500 ml dan tutup api apabila ia tinggal 200 ml. Kemudian, tapis dan minum airnya.
5. Kurangkan selera makan
Tak salah mencuba kan? Anda hanya perlu kisarkan 200 gram lobak putih bersama 200 gram lobak merah. Minum air jusnya, sebaiknya tanpa dicampurkan pemanis tambahan.
Serat di dalamnya akan membantu untuk melambatkan pencernaan dan seterusnya membuatkan anda lebih cepat kenyang.
6. Ubati ekzema
Sumber: istockphoto
Lobak putih juga boleh digunakan untuk mengubati ekzema. Caranya mudah sahaja. Campurkan air halia bersama parutan lobak putih, gaul sebati dan sapu di kawasan yang sakit.
Untuk pertama kali percubaan, buat patch test dulu ya. Jika kaedah ini sesuai ddan berkesan untuk anda, bolehlah teruskan.
7. Redakan luka melecur terkena air panas
Parutan lobak putih juga dikatakan boleh meredakan luka yang melecur akibat terkena air panas. Untuk mereka yang mahu mencuba, parutkan 100 gram lobak putih dan oleskan di bahagian luka ya.
8. Bantu kurangkan berat badan
Menurut Jillian Kubala, pengambilan lobak putih dapat membantu untuk mengurangkan berat badan. Ini kerana ia adalah sayur yang rendah kalori dan kaya dengan serat.
Terutamanya untuk ibu berpantang, ini sudah tentu berita baik untuk anda kan? Maklumlah, berat badan ibu sedikit bertambah selepas mengandung dan bersalin. Maka selepas bersalin, ibu-ibu akan usaha untuk turunkan berat badan.
Ia juga rendah karbohidrat yang akan membantu anda untuk dapatkan berat badan yang sihat.
9. Tingkatkan kesihatan badan
Sebatian di dalam lobak putih dipercayai dapat meningkatkan tahap kesihatan dan melindungi anda daripada penyakit dengan menguatkan sistem imun anda.
Ferulic acid dan quercetin sebagai contohnya, merupakan antioksida yang bersifat anti-radang dan anti-kanser. Lobak putih kaya dengan kedua-dua sebatian ini.
10. Lindungi dari penyakit kanser
Ia sudah terbukti melalui kajian bahawa lobak putih kaya dengan sebatian yang bersifat anti-kanser yang kuat. Pengambilannya dalam kehidupan seharian dapat melindungi badan daripada beberapa jenis kanser seperti kanser paru-paru dan kanser usus.
11. Kurangkan risiko untuk dapat penyakit kronik
Pengambilan lobak putih juga dapat lindungi diri anda dari terkena penyakit berbahaya seperti sakitjantung dan diabetes.
Malah ada kajian yang membuktikan bahawa pengambilan sayur seperti lobak putih dapat membantu kita untuk hidup lebih sihat dan lama.
12. Kaya dengan vitamin dan mineral
Sumber: istockphoto
Bukan itu je, lobak putih juga dapat membantu badan anda untuk lawan penyakit secara menyeluruh dengan kandungannya yang kaya dengan pelbagai vitamin dan mineral yang diperlukan badan.
13. Turunkan tekanan darah tinggi
Memang terdapat banyak sayur dan buah yang dipercayai dapat menurunkan tekanan darah dan lobak putih adalah salah satu daripadanya.
Kaedah pengambilan yang disarankan untuk tujuan ini sangatlah mudah. Anda hanya perlu buat jus daripada 100 gram isi lobak putih dan amalkan meminumnya 2 kali sehari.
Mudah je kan? Bolehlah cuba ya.
14. Rawat masalah pencernaan
Jika anda menghadapi masalah pencernaan, bolehlah cuba cara ini:
Masak 200 gram isi lobak putih bersama buah kurma merah sehingga menjadi kuah.Minumnya 1 atau 2 kali sehari.
Moga kaedah ini dapat membantu melawas dan melancarkan penghadaman anda.
15. Cantikkan kulit
Sumber: istockphoto
Lobak putih juga bermanfaat untuk kecantikan kulit kita tau. Hanya parutkan isi lobak putih sebanyak yang diperlukan dan tampalkan di wajah sebagai masker.
Selain itu, anda juga boleh oleskan air parutannya sahaja untuk menyegarkan kulit dan menaikkan seri wajah.
Amalkan Pengambilan Lobak Putih Dalam Kehidupan
Dengan pelbagai khasiat lobak putih yang dinyatakan di atas, ternyata rugilah jika kita tidak mengamalkan pengambilan lobak putih dalam kehidupan seharian kan? Banyak cara dan resepi yang anda boleh usahakan seperti buat sup dan jus lobak putih segar.
Selamat mencuba semua!


Cara Mudah Untuk Buat Telur Separuh Masak – Jom Cuba!

Hidangan telur separuh masak untuk sarapan pagi telah menjadi tradisi masyarakat kita kan? Selain daripada ‘breakfast set’ yang lengkap dengan kacang panggang, ramai yang pilih untuk memulakan hari mereka dengan menikmati keenakan telur separuh masak. Diperasakan dengan beberapa titis kicap dan serbuk lada putih, ia memang menjadi kesukaan ramai.
Selain daripada rasanya yang enak, antara kebaikan telur separuh masak ialah ia dapat memberikan tenaga segera walaupun Mama hanya ambil sebiji sahaja.
Kebiasaannya, menu ini dihidangkan di kedai kopitiam dan kedai makan waktu pagi. Tetapi sebenarnya, mudah sahaja untuk buat telur separuh masak ni. Kalau dah pandai, buat di rumah pada bila-bila masa pun boleh.
Jom, kita cuba cara untuk buat telur separuh masak mengikut perkongsian dari Whattocooktoday ini:
Cara Yang Mudah Untuk Buat Telur Separuh Masak
Ada beberapa cara yang Mama boleh cuba untuk buat telur separuh masak. Kaedah yang paling biasa dilakukan ialah dengan memasak telur di dalam air yang telah mendidih.
Untuk cara ini, apa yang Mama perlukan ialah:
Telur ayam (putih ataupun coklat)Air yang secukupnyaPenambah dan penyedap rasa seperti kicap dan serbuk lada putih
10 Langkah-Langkah Untuk Buat Telur Separuh Masak Yang Perfect
1. Sediakan telur

Sumber: whattocooktoday.com
Basuh beberapa biji telur ayam dengan bersih terlebih dahulu. Jika Mama menyimpannya di dalam peti, keluarkan dan biarkan ia pada suhu bilik selama beberapa minit.
Ini untuk mengelakkan telur daripada retak jika suhunya yang sejuk dan kita masukkan terus ke dalam air panas nanti.
2. Panaskan air sehingga mendidih
Sumber: whattocooktoday.com
Isi air secukupnya ke dalam periuk yang mempunyai penutup. Kuantiti air haruslah memadai untuk tenggelamkan keseluruhan telur nanti ya.
Rebus air di dalam periuk sehingga mendidih.
3. Tutup api dan masukkan telur
Sumber: whattocooktoday.com
Sebaik sahaja air dalam periuk mendidih, tutup api dan masukkan telur ke dalamnya dengan sudu atau senduk.
4. Tutup periuk supaya haba panas tidak keluar
Sumber: whattocooktoday.com
Kemudian, tutup periuk menggunakan penutupnya untuk mengelakkan haba panas daripada keluar dan supaya telur akan masak rata.
Sebab itulah Mama perlukan periuk yang berpenutup ya.
5. Tetapkan masa selama 5 hingga 7 minit
Sumber: whattocooktoday.com
Ini untuk mengelakkan Mama daripada terlupa dan telur akan terlebih masak. Mama boleh guna timer pada jam tangan ataupun di smartphone ya. Jika dapur Mama mempunyai timer, itu adalah lebih baik.
Perbezaan masa adalah penting ya. Jika anda menggunakan telur ayam coklat, Mama perlukan masa yang lebih kerana kulit telur ayam coklat lebih tebal dari yang putih tau.
Tapi secara puratanya, masa yang ideal adalah antara 5 hingga 7 minit. Jangan terlebih masak pula ya.
6. Keluarkan telur dari periuk
Sumber: whattocooktoday.com
Sebaik sahaja timer berbunyi, keluarkan kesemua telur dari periuk dan masukkan ke dalam mangkuk.
7. Pecahkan telur separuh masak di dalam mangkuk
Sumber: whattocooktoday.com
Menurut Whattocooktoday, cara yang terbaik untuk pecahkan telur separuh masak ialah dengan mengetuk kulitnya sehingga retak menggunakan sudu.
8. Kupaskan kulit telur
Sumber: whattocooktoday.com
Sumber: whattocooktoday.com
Apabila kulit telur dah retak, buka kulitnya menggunakan tangan supaya isi telur separuh masak masuk ke dalam mangkuk.
Tetapi Mama haruslah berhati-hati. Pastikan tiada serpihan kulit telur yang tertinggal ya.
9. Kaup bahagian dalam kulit telur
Sumber: whattocooktoday.com
Selepas itu, jangan lupa untuk kaup isi telur yang melekat di bahagian dalam kulit telur dengan sudu. Isinya yang melekat inilah yang best kan? Cair creamy macam tu.
10. Perasakan telur separuh masak mengikut selera
Antara yang boleh menambah rasa sedap pada telur separuh masak ialah, kicap dan serbuk lada putih. Ada juga yang lebih suka tambahkan serbuk lada hitam. Terpulang kepada selera masing-masing ya?
Enjoy!
5 Langkah-Langkah Buat Telur Separuh Masak Guna Air Fryer
Sumber: malaysianchinesekitchen.com
Selain daripada buat telur separuh masak dengan memasak telur dalam air mendidih, Mama juga boleh gunakan air fryer tau.
Bunyinya macam pelik je kan? Yelah…sebab dah terbiasa buat telur separuh masak guna air mendidih je. Jadi bila ramai yang dah cuba guna air fryer dan mereka bersetuju kaedah ini menjadi, memang menjadi tanda tanya. Macam mana caranya? Bukan ke air fryer tak boleh masukkan air ke dalamnya?
Haa.. Jom cuba 5 langkah ini. Senang dan cepat! Untuk mereka yang ada air fryer, wajib cuba ya?
Basuh telur dengan bersih.Masukkan ke dalam bakul air fryer.Set kan masa untuk 8 minit pada suhu 100°C.Apabila timer air fryer berbunyi, biarkan telur di dalamnya sebentar.Keluarkan dan pecahkan telur separuh masak ke dalam mangkuk dan perasakan mengikut citarasa anda.
Senang je kan kalau guna air fryer? Mama tak perlukan air dan kurang peralatan untuk dicuci. Namun harus hati-hati tau. Jangan terlebih suhu dan masa pula.
Ia bergantung kepada jenis air fryer sebenarnya. Anda mestilah belajar untuk menyesuaikan setiap resepi dengan jenis air fryer yang ada di rumah. Jika isi telur kelihatan tidak masak, mungkin Mama perlu tambahkan suhu atau masa atau kedua-duanya ya.
Hidangan Yang Enak Bersama Telur Separuh Masak
Sumber: whattocooktoday.com
Setiap masakan biasanya akan ada padanan istimewanya tersendiri. Seperti nasi lemak, sungguh enak jika disajikan bersama kopi tanpa susu kan? Laksa pula, sedap dinikmati bersama cendol sebagai penyejuk tekak. Macam mana pula dengan padanan telur separuh masak?
Kalau di kedai makan, ramai yang suka menikmati hidangan telur separuh masak bersama roti bakar kaya dan mentega. Kemudian, secawan teh susu panas dihirup sebagai penyudah hidangan. Inilah hidangan telur separuh masak yang lengkap!
Mama pula macam mana?


“Alamak, air ketuban dah pecah!” Apa Yang Mama Harus Lakukan

Jika air ketuban pecah, perlu kah terus ke hospital? Ini persoalan yang kerap sangat Mama Siti terima daripada ibu-ibu hamil. Air ketuban bertugas sebagai kusyen untuk baby dalam rahim. Ia akan terus berkitar dengan cara baby menelan, bernafas serta membuangnya melalui air kencing.
Namun, bermula trimester kedua, air ketuban akan dipenuhi dengan pelbagai nutrien untuk membantu perkembangan bayi. Ia juga berfungsi untuk mengawal suhu di sekeliling bayi. Hebatnya ciptaan Tuhan, walau kita nampak sekadar sarung air yang kelihatan fragile kan. Tapi sarung ini telah melindungi bayi selama dikandung ibu.
Mengikut kajian, air ketuban sebenarnya tidak sterile. Terdapat bakteria dijumpai di dalam air ketuban serta bakteria ini akan mempengaruhi perkembangan daya tahan sistem imun bayi nanti.

Air ketuban pecah atau Premature Rupture of Membrane (PROM), biasanya berlaku pada minggu 37 kehamilan dan ke atas. Jika berlaku sebelumnya, ia adalah preterm (pramatang) PROM. Maknanya tak sampai masa lagi sepatutnya.
Mengikut kajian, kes air ketuban pecah sebelum 37 minggu ni biasanya berlaku kepada ibu yang ada masalah keputihan. Untuk mengatasinya, Mama Siti cadangkan ibu boleh cuba elakkan makanan manis-manis. Ia adalah sejenis jangkitan fungus yang berkait juga dengan pemakanan dan kesihatan usus ibu.
1 daripada 10 orang ibu akan mengalami air ketuban pecah ni sebelum rasa gesaan nak bersalin.
 Maksudnya, dah leaking tapi tidak ada kontraksi lagi. Manakala 90% lagi ibu-ibu, proses kelahiran mereka akan bermula dengan kontraksi.
Apa yang berlaku bila ketuban pecah?
Mama Siti kongsi sedikit bagaimana keadaannya apabila ibu-ibu alami air ketuban pecah atau bocor. Panduan ini sangat berguna terutama untuk ibu yang pertama kali hendak melahirkan.
1. Gushing
Bila air ketuban gushing berlaku, ibu akan dengar ada bunyi pop macam letupan kecil. Ia akan jatuh macam tumpahan air. Biasanya ibu akan terus rasa basah.
Kebanyakan kes ni memang ibu-ibu sudah di bilik bersalin melayan kontraksi dan baby dah ready sangat nak jumpa ibu sekejap sahaja lagi. Namun ada juga ibu yang gushing, tapi kontraksi hanya bermula selepas 24 jam.
Wah pelbagai sangat kan pengalaman melahirkan ni?
2. Leaking
Leaking ni ialah bil air ketuban pecah secara mengalir keluar dengan perlahan, sama ada berterusan atau on off. Macam paip bocor lah. Boleh juga selepas beberapa kali keluar ia keluar, kemudian ia terhenti.
Ini adalah tanda bersalin walau ibu belum merasai kontraksi. Jadi, ibu boleh sedia hospital bag untuk dibawa bila-bila masa sahaja apabila dah merasakan active labour.
Normal bagi ramai ibu yang akan keliru adakah ini air kencing, kerana di hujung kehamilan biasa berlaku masalah ini. Terutama bila kepala bayi semakin menekan pundi kencing ibu, kekerapan ke bilik air tu makin bertambah-tambah.
Untuk keadaan leaking ini ibu boleh monitor untuk pastikan betul ke leaking air ketuban. Sebab banyak masa ia leaking secara on off sahaja kan.
Antara cara nak pastikan, ibu boleh bersihkan diri. Pakai pad dan cuba baring di katil rehat sekejap. Jika ada lagi air ketuban mengalir, ia akan berkumpul di vagina dan tidak akan keluar. Bila kita berdiri, air tadi akan terasa terus jatuh keluar.
Mama boleh buat pemerhatian seperti berikut:

1. Rekod Waktu
Rekodkan jam bila air ketuban mula keluar. Biasanya doktor akan tanya kemudian. Kerana ada banyak tempat akan time kan 24 jam untuk elakkan jangkitan. Namun Mama perlu tahu, kita tidak semestinya wajib bersalin dalam tempoh 24 jam selepas leaking. Ada doktor akan buat pemerhatian dan benarkan lebih 72 jam atau lebih lagi bergantung kepada kondisi ibu.
2. Anggaran Jumlah
Macam Mama Siti terangkan di atas tentang situasi gushing dan leaking. Mama boleh cuba buat anggaran sedikit atau banyak, berterusan atau on off.
3. Warna air ketuban
Biasanya akan jernih sahaja warnanya. Jika baby dah buang air, mama akan nampak cecair nya warna kuning atau hijau lembut atau gelap. Akan ada juga cebisan warna putih daripada selaput di badan bayi.
4. Air ketuban
Air ketuban sepatutnya takda bau atau ada bau manis sikit. Ia takkan berbau seperti air kencing dan jika ia berbau busuk, itu tanda ada jangkitan.
Jadi, apa yang saya harus buat Mama Siti?
Biasanya kes leaking air ketuban ini yang sering mengelirukan Mama semua. Tetapi, apa-apa pun, Mama jangan terus panik. Bertenang tu akan membantu kita buat keputusan dengan baik walau dalam keadaan cemas. Bila kita ada lebih pengetahun, kita juga akan lebih tenang.
Menurut Association of Ontario Midwives, ini perkara biasa dan selalunya bukan kecemasan. Boleh pakai pad untuk air ketuban yang leaking. Jangan lupa makan macam biasa. Jangan lupa minum air cukup.
Ini penting, kerana sebenarnya air ketuban akan sentiasa replenish semula. Ada juga kes selepas leaking, sarung ketuban tu boleh seal semula. Ibu-ibu boleh amalkan cukup protein sejak awal kehamilan untuk menguatkan membran ketuban tu.
Ramai ibu hamil tertanya-tanya bila air ketuban pecah, berapa lama bayi akan lahir ya? Kontraksi akan datang dalam masa terdekat selepas air ketuban dah mula keluar. 75% ibu akan bersalin dalam tempoh 24 jam tanpa induce manakala 95% bersalin sendiri dalam tempoh 72 jam. Jadi terpulang ibu rasa nak terus ke hospital atau menunggu dahulu di rumah.

Ibu juga boleh cuba rehat dahulu untuk siapkan diri bagi proses kelahiran yang berat nanti sambil perhatikan 4 perkara di atas. Ibu juga boleh ke klinik biasa dahulu untuk check paras air ketuban dan keadaan bayi.
Tenang-tenang dulu. Boleh baring dan kira pergerakan baby. Kemudian boleh ke hospital bila dah mula active labour; iaitu kontraksi dah tetap dan kuat serta datang 5 minit sekali. Jika jarak hospital tu dekat.
Ini mungkin kecemasan jika:
Air ketuban keluar sebelum 37 minggu.Ibu demam sehingga suhu 38 darjah celcius.Air ketuban kehijauan atau berbau kuat.Banyak pendarahan.Baby kurang aktif, tiada pergerakan dalam 2 jam.
Fakta Menarik
Ketika proses melahirkan secara normal dengan kepala bayi di bawah, bukaan jalan akan memendek dan terbuka. Ditambah pula dengan kontraksi, ini menyebabkan wujud bahagian ketuban dipanggil forewater, menjadi gelembung di bawah kepala bayi yang sedang menurun. Ia memisahkan bahagian air ketuban sebelah atas yang dipanggil hindwater.
Kedudukan kepala bayi yang sesuai dan tolakan gesaan kontraksi boleh menyebabkan sarung ketuban pecah dan air forewater ni tumpah keluar. Bila forewater ni tiada, tekanan akan menolak kuat lagi bayi. Itu yang biasanya ramai ibu-ibu cerita bila bunyi pop pecah tak lama lepas tu baby keluar.

Mama Siti dah rasai pengalaman kedua-dua nya. Waktu anak sulung dulu, Mama Siti leaking dan bersalin selepas 5 hari. Manakala anak yang lain bunyi pop pecah sewaktu dah sedang melayan sakit bersalin. Memang terus bersalin selepas gushing air ketuban.
Ini bukan nasihat perubatan ya ibu, sentiasa rujuk semula doktor yang merawat. Semoga dipermudahkan segala urusan ibu-ibu hamil menanti hari. Nikmati waktu kehamilan yang pasti akan dirindui nanti ni. Salam sayang.


Tahap Kepandaian Anak-Anak Menurun Akibat COVID-19

Dengan penutupan sekolah yang tidak menentu dan berlaku di negara kita, ia menyebabkan ibu bapa merasa gelisah terhadap tahap kepandaian anak-anak mereka sewaktu penularan jangkitan COVID-19. Pelaksanaan Pengajaran dan Pembelajaran di Rumah (PdPR) menyebabkan ramai pelajar menghadapi masalah mengikuti jadual kelas harian mereka yang tidak menentu.

Sumber: Redaksi.com
Berdasarkan laporan yang dikeluarkan Bank Dunia, terdapat beberapa negara yang terjejas dengan pembelajaran dan pengajaran serta sesi persekolahan kerana mereka sudah terpinggir akibat kemiskinan, latar belakang sosio-ekonomi yang kurang bernasib baik, orang kurang upaya dan minoriti. Ibu bapa menggesa Kementerian Pelajaran Malaysia (KPM) untuk merancang dan menyediakan kemudahan pembelajaran supaya anak-anak mereka tidak ketinggalan.
Selain itu, ibu bapa juga berpendapat bahawa wajib bagi pihak KPM untuk mengagihkan bahan-bahan pembelajaran bagi mereka yang berada di kawasan pedalaman agar mereka tidak ketinggalan dengan tugasan harian. Terdapat pelbagai cara dan usaha yang telah guru-guru sediakan untuk para pelajar yang mempunyai masalah kemudahan internet dan peranti.
Selepas setahun negara melaksanakan PdPR, ibu bapa dan guru-guru akui terdapat beberapa beberapa kelemahan dengan kelas secara atas talian.
Apakah Faktor Yang Menjurus Kepada Kelemahan Kelas Online?
Faktor-faktor tersebut merangkumi pengajaran dan pembelajaran kelas secara atas talian yang memerlukan pelbagai peranti dan bahan pembelajaran yang cukup untuk memastikan para pelajar mencapai sasaran pembelajaran yang telah ditetapkan oleh pihak guru. Ibu bapa harus memainkan peranan dalam memastikan anak-anak bersedia untuk sesi pembelajaran pada waktu-waktu yang telah ditetapkan.
Bagi para pelajar yang mempuyai kemudahan peranti dan internet pula, mereka menghadapi masalah sukar untuk fokus dan berinteraksi di dalam kelas bersama guru-guru mereka. Ini menjadi kebimbangan terhadap ibu bapa kerana anak-anak yang gagal sertai kelas akan ketinggalan, dan kemudian mengakibatkan prestasi mereka merosot. Keyakinan pelajar-pelajar berada di dalam kelas juga meragukan kerana tiada interaksi atau tindak balas yang sama seperti kelas fizikal.
Situasi bagi pelajar Sijil Pelajaran Malaysia (SPM) juga terjejas di mana tahap prestasi mereka yang lebih setahun tidak berada di dalam kelas fizikal telah menyebabkan mereka ketinggalan dalam pelajaran. Dan hal ini lebih membimbangkan kerana mengambil peperiksaan SPM adalah wajib untuk pelajar di Malaysia melanjutkan pelajaran hingga ke tahap universiti. Pelajar tingkatan 4 juga menunjukkan prestasi yang amat meresahkan kerana setelah setahun belajar secara atas talian yang tidak menentu, mereka perlu  bersiap sedia untuk berhadapan dengan SPM bagi tahun berikutnya.
Ahli parlimen juga menyuarakan kebimbangan mereka kerana ibu bapa tidak dapat menguasai bidang yang mereka perlu mengajar kepada anak-anak mereka. Oleh itu, ia dapat menjejaskan tahap kepandaian anak mereka.
Guru-guru yang mengajar secara atas talian perlu menghasilkan pelbagai kaedah untuk menarik minat dan tumpuan para pelajar dan seterusnya agar mereka lebih bersemangat untuk menyertai kelas tersebut.
Akan tetapi, mengikut kajian yang dilaporkan Bernama, hampir 60% pelajar tidak mempunyai internet dan peranti untuk menjalankan sesi PdPR mereka di rumah. Cabaran-cabaran ini yang menyebabkan berlakunya sekatan dalam pembelajaran dalam kalangan pelajar di Malaysia.
Dengan situasi penularan jangkitan COVID-19 yang menunjukkan penurunan di dalam negara, ibu bapa dan guru-guru berharap agar sekolah dapat dibuka semula serta pembelajaran secara fizikal dapat sambung seperti biasa. Ini dapat mengurangkan rasa kebimbangan ibu bapa terhadap prestasi anak mereka.
Oleh itu, guru-guru dan ibu bapa serta kerajaan seharusnya berganding bahu untuk memperbaiki prestasi dan tahap kepandaian anak-anak untuk pembangunan diri mereka kerana anak-anak yang sedang membesar sekarang adalah masa depan negara.
Untuk berita lebih lanjut, jangan lupa untuk mengikuti berita seterusnya bersama KelabMama!


4 Langkah Mudah Untuk Mengembalikan ‘Glowing Skin’ Mama Walaupun Sentiasa Sibuk

Mama pernah dengar mengenai ‘Glow Up’? Kalau Mama sering melayari YouTube dan menonton video-video daripada para ‘influencers’, pasti Mama pernah dengar frasa kata ini. Untuk mereka yang baru pertama kali mendengar mengenai ‘glow up’ ini, mengikut Urban Dictionary, ‘glow up’ adalah ‘transformasi luar biasa’ atau ‘perubahan yang sangat mengagumkan – daripada titik paling bawah ke titik yang sukar untuk dipercayai’.
Secara dasarnya, ‘glow up’ adalah ungkapan lain ketika melalui fasa akil baligh, tetapi proses ‘glow up’ fokus kepada peningkatan dari segi penampilan fizikal, gaya seseorang individu dan juga keyakinan.
Siapa cakap ‘glow up’ untuk anak-anak muda sahaja dan bukannya untuk mak-mak? Eh, nanti dulu!
*tarik nafas dalam dalam*
Mama, sesiapa sahaja boleh melalui proses ‘glow up’, tak kisah peringkat usia tau.
Persoalannya, Mama nak atau tidak untuk ‘glow up’?
Kalau nak, teruskan membaca kerana Mama Siti ada kongsikan ‘resepi glow up’ istimewa khas buat Mama semua!
‘Glow up’ Secara Semula Jadi
Kredit: Shutterstock
‘Glow up’ bukanlah sesuatu yang boleh berlaku dalam sekelip mata. Ia tidak perlu melibatkan pembedahan plastik, beberapa pil kecantikan yang terlarang atau prosedur mahal, walaupun ada sebilangan wanita menggunakan kedua-dua kaedah tersebut sebagai salah satu caranya. Jangan risau, bukan itu ye Mama.
‘Glow up’ adalah proses, dan Mama harus komited dengannya. Ia memerlukan sedikit masa untuk biasakan diri dan juga pelaburan dari segi masa untuk menjaga diri Mama sendiri, tetapi ia akan mengubah perspektif Mama terhadap kehidupan dan juga bagaimana orang lain melihat Mama. Lagipun, apabila Mama gembira, seluruh keluarga turut gembira.
Apa tunggu lagi, jom kita ‘glow up’ dan berseri bersama-sama!
Minum Banyak Air
Kebanyakan wanita sentiasa tidak yakin dengan berat badan mereka. Sekiranya Mama ingin mengurangkan berat badan yang berlebihan, mulakan dengan minum air.
Kredit: Shutterstock
Minum air boleh mengaktifkan metabolisme Mama, dan metabolisme yang baik akan memberi kesan yang positif kepada tahap tenaga. Apabila kita sendiri rasa seronok dengan diri sendiri, pasti kita akan rasa lebih yakin! Dan itu, Mama sekalian, proses ‘glow up’ yang bermula dari dalam.
Selain itu, air menjadikan badan kekal terhidrat dan segar, membantu mengekalkan keanjalan kulit. Mama tahu bagaimana ada sesetengah orang yang walaupun badan mereka langsing, wajah mereka tetap kelihatan lesu dan tidak berseri? Haa, itu adalah disebabkan oleh dehidrasi atau kekurangan air. Kalau kita fikirkan pun, tubuh badan manusia terdiri daripada 60% air bukan? Sebab tu pentingnya untuk kita minum air setiap hari.
Mereka yang sering minum air dalam kuantiti yang banyak atau mencukupi, lebih cenderung untuk tidak mempunyai parut, kedutan, dan juga garis halus. Sekiranya Mama sudah sering melakukan rawatan muka dan wap tetapi tidak berkesan, cubalah untuk banyakkan minum air. Pasti nampak perubahannya kerana jika kita minum air dalam kuantiti yang mencukupi, tidak menunjukkan tanda-tanda penuaan seperti individu yang kurang minum air.
Pastikan Badan Mengeluarkan Peluh!
Ya, saya tahu, bersenam bukanlah hobi kegemaran semua, tetapi menambahkannya dalam jadual Mama yang ketat tu mungkin sebenarnya akan memberi lebih masa dan manfaat kepada proses ‘glow-up’ Mama.
Kredit: Shutterstock
Senaman dapat membuatkan kulit lebih berseri dan kelihatan lebih sihat disebabkan oleh peningkatan aliran darah yang berlaku semasa Mama bersenam. Pada abad ke-19, para wanita akan mencubit pipi mereka sendiri untuk mendapatkan seri warna merah jambu semula jadi pada pipi. Orang cakap, pipi ‘pinkish gitu’. Sekarang, Mama boleh mendapatkannya hanya dengan menaiki beberapa anak tangga.
Bersenam bukan sahaja bagus untuk fizikal luaran dan dalaman Mama, tetapi ia juga sangat bagus kepada kesihatan mental Mama.
Apabila Mama berada dalam mood yanag baik dan badan bertenaga, Mama pasti dapat menyelesaikan pelbagai aktiviti harian dengan lebih pantas dan cekap. Selain itu, Mama juga dapat kekalkan bentuk badan. Sekiranya Mama tidak gemarkan senaman dengan tahap intensiti yang tinggi, Mama boleh lakukan apa sahaja senaman yang Mama suka. Mama boleh bermain badminton, pergi berenang (berat badan boleh turun walaupun hanya dengan duduk di tepi kolam tau!) atau dengan melakukan yoga.
Makan dengan Betul
Kredit: Shutterstock
Apa yang kita makan pasti badan kita akan tunjukkan. Tetapi kadang-kadang, kita rasa seperti berada di ‘medan pertempuran’ memikirkan apa yang sedap untuk dimakan dan apa yang baik untuk tubuh badan. Ayam goreng dan char koay teow merupakan menu yang selalu menjadi pilihan Mama Siti, tetapi itu tidak bermakna saya patut memakan kedua-duanya secara berlebihan bukan? Sebelum Mama fikirkan ‘YOLO’ (ada ke yang masih berpegang kepada prinsip ini?) dan fikirkan hidup terlalu singkat, lalu makan semua makanan goreng dan manis – dengar pesan Mama Siti, hentikan pemikiran seperti tu sekarang, terima kasih.
Kulit Mama merupakan elemen yang terpenting untuk ‘glow up’ diri. Apabila Mama merasa lebih baik untuk melabur pada diri sendiri, kualiti hidup Mama juga pasti meningkat.
Oleh itu, pelihara kulit Mama dengan baik dan tingkatkan gaya pemakanan yang penuh nutrisi dengan memakan buah-buahan dan sayur-sayuran yang kaya dengan antioksidan, lemak sihat daripada minyak ikan dan kekacang, dan diet yang seimbang.
Gaya pemakanan yang sihat dan seimbang akan memberi nutrien optimum yang penting untuk kulit yang lebih berseri, termasuk beta karoten, vitamin C dan E, zink dan selenium. Sekiranya Mama bimbang akan kehilangan nutrien-nutrien ini dalam diet harian anda, pertimbangkan untuk mengambil suplemen-suplemen penting sebagai ‘booster’ pada kulit dan kesihatan Mama!
Amalkan Rutin Penjagaan Kulit Yang Betul
Akhir sekali, adalah dengan mengikuti rutin penjagaan kulit yang betul.
Kredit: Shutterstock
Terdapat dua jenis rutin penjagaan kulit, iaitu pagi dan malam. Mungkin Mama rasa lebih mudah untuk cepat-cepat mencuci muka dan oleskan pelembab sebelum Mama teruskan kehidupan harian. Tetapi ingat, wajah juga merupakan sebahagian daripada ‘glow up’. Untuk kedua-dua rutin, Mama Siti perkenalkan rangkaian Wardah’s Crystallure, dihasilkan untuk mak-mak yang idamkan ‘glow up’ walaupun sibuk dengan kehidupan seharian!
Kredit: Wardah
Untuk membantu Mama melalui perjalanan ‘glow-up’ Mama, ini adalah apa yang Mama perlukan untuk kulit Mama:
Rutin Waktu Pagi, AM
Cuci dan bilas muka dengan pembersih lembut atau air sejuk kerana kita mesti memulakan dengan kulit yang bersih. Pembersih yang lembut akan menghilangkan kulit mati, kotoran, dan bakteria yang terkumpul semasa tidur. Gaya pencucian yang baik akan membantu kulit menyerap semua bahan-bahan aktif produk yang Mama gunakan selepas itu. Sediakan kulit muka dengan Wardah’s Crystallure Supreme Activating Booster Essence, yang diformulasikan dengan 10x Gold Peptide Crystals, YouthGlow Active, dan Matrix Key Molecule. ‘Booster Essence’ ini membantu meningkatkan dan mengoptimumkan keremajaan kulit agar tampil lebih awet muda dan berseri. Kemudian, rawat kulit dengan Wardah’s Crystallure Supreme Revitalizing Oil Serum, yang diformulasikan dengan Active Delivery System. Mungkin Mama risaukan untuk mengoleskan ‘minyak’ pada wajah. Nanti dulu. Serum yang berasaskan minyak ini menyerap dengan cepat ke dalam kulit tanpa membuatkan rasa berminyak. Ia kaya dengan Gold Peptide Crystals, Youth Glow Active, dan tujuh Minyak Botanikal yang dapat menyihatkan kulit dengan nutrien tambahan.Lembabkan kulit wajah dan ‘conceal’ segala kebaikan daripada serum tadi dengan Wardah’s Crystallure Supreme Advanced Hydra Gel, iaitu sejenis gel pelembap yang diformulasikan dengan teksturnya yang ringan seperti air, serta gabungan Gold-Peptide Crystals, YouthGlow Active, dan Triple Hyaluronic Acid untuk menghidrat dan menyuburkan kulit kering dengan berkesan.Akhir sekali, lindungi kulit dengan sunscreen yang sesuai, walaupun Mama hanya berada di dalam rumah sepanjang hari. Ingat ya Mama, ini harus menjadi langkah yang terakhir dalam rutin penjagaan wajah Mama, untuk mencegah kerosakan kulilt daripada sinaran UV. Lampu-lampu dalam rumah pun memancarkan sinaran UV, walaupun dalam jumlah yang kecil.
Rutin Waktu Malam, PM
Kredit: Wardah
Untuk membersihkan kulit wajah daripada sunscreen, solekan, kotoran, dan minyak yang terkumpul pada wajah semasa siang hari, pastikan Mama ‘double cleanse’ atau lakukan dua jenis pembersihan semasa mencuci muka. Mula-mula, gunakan Wardah’s Crystallure Supreme Double Act Micellar Gel. Ia mengandungi teknologi micellar, membersihkan wajah dengan satu sapuan sahaja sambil memberikan penghidratan dan kesegaran pada kulit. Pembersih bertekstur gel lembut ini mengandungi Gold Peptide Crystals, YouthGlow Active, dan Chamomile Extract. Selepas langkah ini, gunakan pencuci muka pilihan Mama sendiri untuk mencuci dengan lebih bersih hingga ke liang pori. Sediakan kulit wajah dengan Wardah’s Crystallure Supreme Activating Booster Essence, yang diformulasikan dengan 10x Gold Peptide Crystals, YouthGlow Active, dan Matrix Key Molecule. Seperti rutin di atas, ‘booster essence’ ini meningkatkan dan mengoptimumkan keremajaan kulit agar kulit kelihatan lebih muda dan berseri. Kemudian, oleskan kulit dengan Wardah’s Crystallure Supreme Revitalizing Oil Serum. Walaupun Mama sudah gunakannya pada waktu pagi, serum ini perlu juga digunakan pada waktu malam. Diformulasikan dengan Active Delivery System yang istimewa, serum yang berasaskan minyak ini menyerap dengan cepat ke dalam kulit, bersama bahan-bahan ‘powerful’ yang lain seperti Gold Peptide Crystals, Youth Glow Active, dan tujuh minyak botanikal ke dalam kulit. Rawat kulit dengan Wardah’s Crystallure Supreme Activating Overnight Cream. Biasanya, krim malam mempunyai tekstur yang lebih tebal berbanding krim pelembap yang digunakan pada waktu pagi. Tetapi, berlainan dengan krim malam yang berada di pasaran, krim ini adalah ringan, menyerap dengan cepat, dan juga kaya dengan Gold-Peptide Crystals dan YouthGlow Active. Krim malam ini juga membantu mempercepatkan proses pemuliharaan kulit semasa Mama sedang nyenyak tidur. Barulah Mama bangun dengan kulit yang lebih berseri, sihat, dan cantik! Tambahan pula, krim malam ini mengandungi GranActive Retinoid, iaitu vitamin A yang dapat mengurangkan bintik-bintik gelap tanpa merengsakan kulit Mama.
Haa, Mama tentu turut perasan bahawa dalam setiap produk Wardah yang telah dinyatakan di atas pasti mengandungi Gold-Peptide Crystals dan YouthGlow Active bukan?
Gold-Peptide Crystals merupakan teknologi terkini yang menggabungkan peptides dengan kristal emas tulen, menjadikannya 90 kali lebih stabil dan berkesan berbanding peptides biasa dalam proses meremajakan kulit.
Kredit: Wardah
YouthGlow Active pula merupakan sejenis bahan aktif yang diadaptasi daripada kompaun yang dihasilkan oleh mikroorganisma yang boleh hidup dalam persekitaran yang ekstrem seperti cahaya matahari, pencemaran, suhu yang tinggi, dan radikal bebas. Bahan aktif semula jadi ini berfungsi dengan membentuk lapisan kelembapan yang melindungi kulit dari faktor luaran yang membahayakan kulit, menjadikan kulit kelihatan awet muda dan berseri.
Kredit: Wardah
Kedua-dua bahan utama ini digabungkan dengan bahan-bahan lain dalam Crystallure Supreme Activating Booster Essence daripada Wardah, menghasilkan bahan-bahan yang paling berkesan untuk melindungi kulit daripada masalah penuaan. Diformulasikan dengan 10x Gold Peptide Crystals, YouthGlow Active dan Matrix Key Molecule, ‘booster essence’ ini menggalakkan dan mengoptimumkan pemuliharaan kulit agar kelihatan lebih muda dan berseri. Produk-produk ini berfungsi dari dalam ke luar, membuatkan ‘skin barrier’ Mama menjadi lebih sihat. Bukan itu sahaja, ia juga membantu mempercepatkan proses pembentukan kolagen pada penuaan kulit.
Barulah nampak lebih awet muda kan?
Jom mulakan proses ‘glow up’ Mama dengan rangkaian produk Crystallure daripada Wardah ini dan rasai sendiri kesannya.
Klik disini untuk mendapatkan produk percubaan percuma dan ‘glow up’ Mama sekarang!
Untuk maklumat lebih lanjut, layari halaman Facebook dan Instagram Wardah hari ini.
Artikel ini diolah daripada versi Bahasa Inggeris di Motherhood Story.


Huggies Dry Pants – Lampin Penyerap Terpantas Malaysia Membolehkan Bayi Aktif dan Cergas Bergerak Bebas Serta Selesa Dengan Dry Xpert Channel Technology

Huggies Malaysia melancarkan peraduan #HuggiesComfortableExplorers dari 17 September – 31 Oktober. Peraduan ini bertujuan mengenengahkan kepada ibu bapa bahawa bayi mereka bergerak dan meneroka lebih banyak daripada apa yang mereka fikirkan, terutama dengan keselesaan tiada tandingan Lampin Penyerap Terpantas Malaysia – Huggies Dry Pants. Peraduan #HuggiesComfortableExplorers mengajak ibu bapa untuk memuat turun video bayi mereka menari, memanjat, berlari dan bergolek dalam cara paling kreatif ke dalam Instagram story mereka.

Dengan keupayaan bayi memahirkan badannya semasa membesar, ibu bapa akan menyedari betapa anak kesayangan mereka adalah jauh lebih aktif daripada yang mereka sangkakan. Di dalam eksperimen rumah yang dilakukan oleh Huggies, eksperimen itu mendapati bayi boleh bertatih sehingga 10,000 tapak sehari! Oleh itu, ibu bapa hendaklah memberikan bayi mereka dengan sokongan dan keselesaan yang diperlukan semasa fasa penerokaan aktif. Dengan peraduan #HuggiesComfortableExplorers dikuasakan oleh penyerapan pantas Huggies Dry Pants, ibu bapa kini boleh menyaksikan anak mereka bergerak lebih pantas meneroka persekitaran mereka dengan penuh keselesaan.
Ibu bapa pasti lega untuk melihat anak kesayangan mereka kekal seronok, selesa dan kering semasa penerokaan dengan Huggies Dry Pants. Lampin Huggies Dry Pants menyerap kebasahan dengan pantas menerusi Huggies’ Dry Xpert Channel Technology yang menampilkan saluran berbentuk X di dalam teras lampin. Ia menyalurkan kebasahan serata ke semua 4 laluan untuk penyerapan pantas, oleh itu memastikan kulit bayi kering dan selesa sepanjang hari untuk memberikan mereka kebebasan dan keselesaan untuk meneroka lebih lagi!

“Huggies Malaysia memahami kesukaran ibu bapa untuk memilih lampin paling selesa untuk bayi mereka yang pantas dan aktif. Inilah mengapa Huggies Dry Pants dicipta! Hanya Huggies Dry Pants boleh melaksanakan tugas ini kerana keupayaannya menyerap segera, memberikan anak kesayangan anda kebebasan dan keselesaan untuk benar-benar menjadi #HuggiesComfortableExplorers!” kata Martina Jezdikova, Pengarah Pemasaran Malaysia di Kimberly-Clark.

Peraduan #HuggiesComfortableExplorers
Seiring dengan peraduan #HuggiesComfortableExplorers, Huggies Malaysia menjalin kolaborasi dengan ibu bapa terkenal Malaysia: Dr. Shazril Shaharuddin, Wawa Zainal, Shima Anuar dan Laries Tan. Kesemua mereka akan memulakan peraduan dengan anak kecil comel mereka masing-masing yang dilengkapi sepenuhnya dengan Lampin Paling Pantas Penyerapdi Malaysia.
Di samping itu, Huggies Malaysia juga akan mengelolakan dua sesi siaran langsung Instagram pada akhir bulan October. Sesi-sesi itu akan menampilkan pakar-pakar di dalam bidang paediatrik dan terapi pertuturan bersama dengan Dr. Shazril dan Wawa di mana mereka akan membincangkan topik seperti pembangunan pergerakan bayi dan kepentingan keselesaankepada bayi.

Untuk berpeluang memenangi produk Huggies dan hadiah menarik lain, sila muat turun video bayi anda sebagai peneroka cilik yang menari, memanjat, berlari atau bergolek ke dalam Instagram story dan tag @huggies.my. Video paling kreatif akan dipilih. Jadi rakam kamera anda dengan teroka bersama bayi kesayangan anda untuk melihat mereka berubah menjadi #HuggiesComfortableExplorers sebenar! Untuk maklumat lanjut bagaimana untuk turut serta di dalam peraduan ini dan juga siaran langsung Instagram, ikuti Huggies Malaysia di Instagram dan Facebook. Tertakluk kepada terma dan syarat-syarat.


Pakar Menjawab Segala Persoalan Mengenai Kesan Vaksin COVID-19 Terhadap Kesuburan & Ibu Hamil

Umum mengetahui bahawa ibu mengandung di Malaysia sangat digalakkan untuk mendapatkan vaksin COVID-19. Mama Siti juga percaya ramai di antara Mama yang sudah lengkap mengambil vaksin, tetapi masih ada juga yang ragu-ragu terutamanya bagi mereka yang baru mendapati diri mereka sedang hamil.
KelabMama dengan kolaborasi bersama Motherhood Story, telah menemu bual Dr Sumithra Devi Valiapan, seorang Pakar Obstetrik, Ginekologi dan Kesuburan di Sunfert International Fertility Centre untuk menjawab segala persoalan berkaitan vaksin COVID-19 dengan kesuburan dan kehamilan.

Sumber: halodoc.com
S1: Masih banyak lagi ibu hamil di Malaysia yang risaukan kesan vaksin COVID-19 kepada kehamilan dan kandungan. Boleh doktor jelaskan dengan lebih lanjut?
Dr Sumithra: Data terbaru menunjukkan bahawa wanita hamil mempunyai risiko lebih tinggi untuk mendapat jangkitan COVID-19 yang teruk, terutama sekali pada waktu akhir trimester kedua dan sepanjang trimester ketiga.
Pemberian vaksin COVID-19 adalah cara yang terbaik untuk melindungi wanita hamil dari jangkitan COVID-19 yang teruk sehingga terpaksa dirawat di Unit Rawatan Rapi (ICU) dan memerlukan alat bantuan pernafasan. Wanita hamil yang dijangkiti COVID-19 juga berisiko untuk melahirkan bayi pramatang dan kematian bayi dalam kandungan.
Vaksin COVID-19 yang telah diluluskan oleh Kementerian Kesihatan Malaysia adalah selamat untuk wanita hamil. Data terkini mengenai vaksinasi COVID-19 tidak menemukan sebarang masalah keselamatan akibat pemberian vaksin kepada wanita hamil mahupun bayi dalam kandungan. Setakat ini, laporan mengenai kesan sampingan seperti alahan yang teruk atau terbentuknya darah beku adalah sangat jarang berlaku.
Walaupun benar masih belum banyak data mengenai kesan jangka panjang vaksin COVID-19 pada bayi, namun data dari pemberian vaksin selain COVID-19 kepada wanita sewaktu hamil tidak menunjukkan apa-apa masalah keselamatan yang membimbangkan.
S2: Saya masih berada pada trimester pertama kehamilan. Bolehkah saya mendapatkan vaksin semasa trimester ini? Jika tidak, bilakah masa yang sesuai untuk mendapatkan vaksin?
Dr Sumithra: Perkongsian data sedunia mengenai virus COVID-19 dan vaksinnya berkembang dengan kadar yang sangat pesat sehingga Kerajaan Malaysia and Kementerian Kesihatan Malaysia (KKM) dapat membentuk garis panduan vaksinasi dan penanganan COVID-19 negara yang terkini berdasarkan data tersebut.
Sumber: covid-19.moh.gov.my
Dua belas minggu pertama kehamilan adalah waktu yang sangat penting dimana sistem organ bayi sedang terbentuk di dalam kandungan, risiko keguguran juga adalah lebih tinggi pada waktu ini.
Oleh kerana itu, KKM mengambil langkah berhati-hati dalam mencadangkan pemberian vaksin setelah minggu ke-12 kehamilan dan bukan disebabkan adanya data yang menunjukkan kesan sampingan terhadap pembentukkan janin sebelum usia kandungan 12 minggu.
S3: Baru-baru ini, kerajaan Malaysia telah mengumumkan suntikan dos ketiga vaksin COVID-19. Adakah ibu mengandung harus mengambil dos ketiga ini? Adakah ia akan memberi kesan sampingan kepada kehamilan dan tumbesaran bayi dalam kandungan?
Dr Sumithra: Faktor keselamatan merupakan alasan utama mengapa wanita hamil dan kanak-kanak biasanya golongan terakhir untuk menerima mana-mana ubat atau vaksin yang masih baru. Oleh kerana itu, garis panduan penerimaan vaksin untuk golongan ini hanya akan ditetapkan setelah kajian terperinci dilakukan terhadap data yang sedia ada.
Sumber: covid-19.moh.gov.my
Virus COVID-19 masih berleluasa di negara kita dan kita tahu akan kesan buruk jangkitan virus tersebut terhadap wanita hamil. Pemberian vaksin COVID-19 terbukti selamat digunakan pada wanita hamil, malah berupaya melindungi keselamatan dan kesihatan bayi dalam kandungan.
Walaupun begitu, perlindungan tersebut adalah tidak bersifat kekal dan perlu di tambah dari masa ke semasa maka dos ketiga vaksin COVID-19 perlu dipertimbangkan.
Data laporan kajian dalam populasi mendapati bahawa pemberian vaksin kepada wanita hamil adalah selamat digunakan serta tiada kesan sampingan yang serius dan juga tidak meningkatkan risiko komplikasi sepanjang kehamilan mahupun sewaktu proses kelahiran.
Namun, sayangnya, terdapat beberapa kekeliruan yang tersebar yang mengaitkan vaksin dan ibu hamil sehingga mengakibatkan adanya wanita hamil menolak pemberian vaksin yang terbukti dapat mengurangkan risiko komplikasi dari jangkitan virus COVID-19 terhadap dirinya serta bayinya.
S4: Apakah vaksin COVID-19 memberi kesan kepada tahap kesuburan wanita dan lelaki?
Dr Sumithra: Tiada bukti yang menunjukkan vaksin COVID-19 dapat menjejaskan kesuburan lelaki mahupun wanita.
S5: Saya sedang menjalani rawatan IVF. Adakah ia akan memberi kesan kepada rawatan tersebut – sama ada semasa atau selepas rawatan?
Dr Sumithra: Pasangan yang ingin memulakan rawatan kesuburan digalakkan melengkapkan dos vaksin COVID-19 sebelum memulakan rawatan, tetapi, masih boleh mendapatkan vaksinasi walaupun sewaktu rawatan kesuburan sedang dijalankan.
Sumber: mom.com
Pemberian vaksin semasa rawatan kesuburan tidak memberi kesan kepada hasil rawatan kesuburan tersebut namun adalah lebih baik prosedur rawatan kesuburan dan vaksinasi dijarakkan beberapa hari supaya sekiranya terjadi kesan sampingan setelah rawatan ataupun vaksinasi, ianya dapat dibezakan.
S6: Buat pasangan yang sedang merancang untuk mendapatkan rawatan kesuburan, patutkah mereka meneruskan rawatan kesuburan sebelum lengkap vaksin atau selepas? Dan apakah sebabnya?
Dr Sumithra: Sebaiknya, pasangan yang ingin memulakan rawatan kesuburan digalakkan melengkapkan kedua-dua dos vaksin COVID-19 sebelum memulakan rawatan bagi membolehkan mereka mendapat perlindungan sepenuhnya daripada virus tersebut.
Tidak ada kontraindikasi untuk mendapatkan rawatan kesuburan dan vaksin pada waktu yang sama. Sehingga kini, tiada data yang menunjukkan kesan negatif vaksin terhadap kesuburan, risiko keguguran mahupun perkembangan bayi dalam kandungan.
Sumber: dnaindia.com
S7: Apakah vaksin COVID-19 akan meningkatkan risiko komplikasi semasa bersalin nanti?
Dr Sumithra: Wanita hamil cenderung untuk mendapat jangkitan COVID-19 yang lebih teruk seperti komplikasi pernafasan sehingga memerlukan rawatan intensif (alat bantuan pernafasan) dan juga mempunyai risiko kematian yang lebih tinggi terutama pada akhir trimester kedua dan sepanjang trimester ketiga.
Kebanyakkan kes dimana wanita hamil menghidap komplikasi jangkitan penyakit COVID-19 yang serius terpaksa melalui pembedahan secara cesarean untuk melahirkan bayi walaupun pramatang, adalah supaya wanita tersebut dapat bernafas dengan lebih baik.
Ini boleh menyebabkan bayi tersebut mendapat komplikasi dari sistem organ yang belum matang sepenuhnya dan pada sesetengah bayi, komplikasi tersebut adalah bersifat kekal. Risiko bayi lahir mati (stillbirth) pada wanita yang terjangkiti dengan virus COVID-19 juga adalah lebih tinggi.
Bukti kajian terkini menunjukkan vaksinasi tidak meningkatkan risiko keguguran, kecacatan bayi dalam kandungan, kelahiran pramatang, kelahiran mati mahupun kelainan pada bayi yang baru lahir.
Di waktu pandemik ini, kita dapat lihat bahawa manfaat vaksinasi adalah jauh melebihi sebarang risiko yang mungkin berlaku, bermaksud bahawa, risiko komplikasi jangkitan COVID-19 lebih tinggi berbanding dengan risiko mendapatkan vaksin COVID-19.
Sumber: hmetro.com.my
Semoga perkongsian ini menjawab segala persoalan Mama dan Papa di luar sana. Mama Siti bukanlah ‘yang arif’ tetapi, buat mereka yang masih ragu-ragu dengan vaksin COVID-19, tak kisahlah anda sedang hamil atau tidak, jangan mudah percaya dengan cerita-cerita yang tidak sahih.
Jika timbul rasa bimbang dalam hati, adalah lebih baik untuk anda berjumpa dengan doktor atau mereka yang lebih pakar dan ajukan soalan kepada mereka. Mama juga boleh ikuti webinar-webinar yang banyak menjemput pakar untuk menjawab persoalan Mama.
Ujar Puan Lakshmi General Manager di Sunfert International Fertility Centre,

“Pihak kami di Sunfert International Fertility Centre telah dan masih secara terus-menerus mendidik masyarakat melalui webinar mengenai kepentingan pengambilan vaksin sepenuhnya untuk meminimakan risiko jangkitan terhadap diri sendiri dan juga semasa kehamilan kerana COVID-19 amat mudah tersebarkan di kalangan individu yang berisiko tinggi.”

Sama-samalah kita melengkapkan dos vaksinasi COVID-19 kita agar negara dapat membentuk imuniti kelompok dan menjalani kehidupan seperti biasa.
Psst…Alhamdulillah, kerajaan dah benarkan pelbagai kelonggaran sekarang – boleh ‘dine-in’, rentas negeri dan sebagainya. Jangan lupa ikut SOP dan jaga penjarakkan ya semua!
Biodata Dr Sumithra Devi Valiapan

Penerima Anugerah Perkhidmatan Cemerlang 2008 oleh Kementerian Kesihatan Malaysia, Dr Sumithra memperoleh Master keduanya dalam Perubatan Reproduktif dari University of New South Wales, Australia.
Dia memperoleh Fellowship dalam bidang Reproductive Medicine dari beberapa institusi terkenal di dalam dan luar negara termasuk Fertility Associates dari New Zealand dan terus berlatih sebagai Pakar Obstetrik, Ginekologi dan Kesuburan di Hospital Kuala Lumpur sebelum bergabung dengan Sunfert International.


Fakta Dan Panduan Bedung Bayi Dengan Selamat dan Betul

Bedung bayi atau baby bukanlah sesuatu yang asing. Malah, ia diamalkan turun-temurun oleh kebanyakan bangsa, termasuk masyarakat Barat.  Amalan ini ialah amalan di mana bayi yang baru lahir dibalut dengan kain supaya bayi berasa tenang dan selesa hingga mudah untuk tidur.

Kredit: Pop Mama
Mungkin ada ibu bapa yang agak keberatan hendak membedung anak kerana merasakan bayi tidak selesa apabila dibedung. Benarkah tanggapan itu?
Fakta Mengenai Bedung Bayi
#1 Bayi berasa selesa dan selama bila dibedung
Tanggapan membedung bayi akan membuat bayi menjadi resah tidaklah 100% benar. Ibu bapa mungkin merasa dengan membalut bayi semasa hendak tidur akan membuatkan bayi berasa panas hingga berpeluh dan merimaskan.
Sebenarnya, bayi yang dibedung akan berasa seperti dipeluk dan selamat, seperti keadaan di dalam rahim ibu sebelum dilahirkan. Lagipun, membedung bayi semasa dia tidur akan mengurangkan pergerakan tangannya tanpa sedar yang mungkin mengganggu tidurnya. Jadi dengan membedung, bayi akan tidur dengan lebih lena dan nyenyak.
#2 Bedung tidak menghalang kebebasan bayi
Ada juga yang merasakan bedung menghalang bayi untuk bergerak bebas. Justeru, ini akan menyebabkan bayi tidak berkesempatan untuk meneroka alam kehidupan baru mereka melalui sentuhan.
Membedung bayi tidak menghalang pertumbuhan dan perkembangan bayi untuk belajar dan meneroka apa disekelilingnya. Malahan, bayi mudah terangsang dengan keadaan persekitaran hingga membuatkan membedungnya menjadikan ia lebih tenang dan fokus. Ketika dibedung, bayi boleh lebih fokus menggunakan deria bunyi dan penglihatannya, yang mana juga perlu untuk perkembangan bayi.
Kredit: siraplimau.com
#3 Bayi akan susah tidur apabila sudah tidak dibedung
Mungkin ada ibu bapa yang mengambil keputusan untuk tidak membedung bayi kerana tidak mahu membiasakan habit ini. Fasa tidur berbedung akan berakhir jua lama-kelamaan. Bayi akan pandai menyesuaikan diri serta mencari posisi yang selesa tanpa dibedung apabila mereka mula membesar. Jadi, andaian yang tidur berbedung akan menjadi satu habit yang sukar dilepaskan adalah tidak benar.
#4 Tidak semua kain boleh dibuat kain bedung
Kain yang sesuai haruslah menjadi pilihan ibu bapa ketika hendak membedung bayi. Material kain kapas muslin adalah yang paling popular dan menjadi pilihan ibu bapa untuk dijadikan kain bedung. Ianya lembut secara semulajadi, dan cenderung untuk lebih lembut apabila dibasuh berulang kali.
Di pasaran hari ini, ada banyak kain bedung yang direka sesuai dengan peredaran zaman moden. Ada kain bedung yang mempunyai perekat velcro, dan ada juga yang berzip untuk memudahkan. Pastikan ibu ayah memilih kain yang sesuai dan selesa untuk bayi.
#5 Bedung bukan alasan utama bayi terbunuh
Kebanyakan kes kematian bayi, atau juga dikenali sebagai Sudden Infant Death Syndrome (SIDS) semasa sedang tidur bukanlah disebabkan bayi dibedung. Sebaliknya, posisi bayi itu sendiri yang menyebabkan ia menghadapi masalah untuk bernafas sehingga menyebabkan malang tidak berbau.
Sama ada berbedung atau tidak, ibu bapa kena pastikan bayi tidak tidur mengiring atau ditiarapkan kerana ia menghalang aliran udara dan sekaligus menyukarkan pernafasan hingga meragut nyawa bayi.
Kebaikan dan Faedah Bedung Bayi
Kredit: Best Mom
Antara kebaikan dan manfaat yang ibu bapa perolehi apabila membedung bayi termasuklah:
Bayi yang dibedung akan tidur lebih lama dan nyenyak serta kurang resah (anxiety).Bedung menghalang bayi terjaga dari tidur secara tiba-tiba disebabkan reflek dari persekitaran seperti terkejut dengan bunyi yang datang secara tiba-tiba.Bedung bayi dapat mengurangkan peralatan-peralatan seperti buaian, bantal, patung peneman untuk membuat bayi tidur dengan selesa. Penggunaan alatan-alatan sampingan ini juga menjadi punca utama SIDS. Bayi yang dibedung akan terhalang daripada tercakar dan melukakan muka mereka sendiri.Bedung bayi berfungsi sebagai mimik seakan bayi berada di dalam dakapan orang dewasa, sekaligus bayi akan berasa tenang jika terjaga semasa tidur di waktu tengah malam.Bedung bayi membantu bayi berada di posisi terlentang yang selamat untuk bayi semasa tidur.Bedung bayi juga dipercayai membantu mengurangkan kembung perut atau keadaan colic.Bedung bayi juga baik untuk ibu bapa yang memerlukan rehat yang lebih lama apabila bayi sedang tidur.
Jadi, mengapa perlu beralasan untuk tidak belajar untuk bedung bayi?
Cara-cara Bedung Bayi Dengan Betul
Walaupun bedung bayi nampak sesuatu yang mudah, ia tidak sepatutnya dipandang remeh. Ibu bapa dan penjaga haruslah cakna dan ambil tahu langkah-langkah dan cara-cara bedung bayi.
Kredit: hellodoktor.com
Berikut adalah cara-cara bedung bayi yang betul dan selamat yang perlu diketahui bagi memastikan keselesaan dan keselamatan bayi terjamin:
#1 Gunakan kain yang nipis dan sesuai. Jangan menggunakan kain berlapis-lapis kerana ia boleh membuatkan bayi cepat panas dan resah.
#2 Pastikan bayi tidak dibedung melebih bahu – leher dan sebahagian bahagian muka dan kepala bayi tidak boleh dibedung sama sekali.
#3 Jangan bedung terlalu ketat hingga menghalang pergerakan peha dan lutut bayi. Kaki yang diluruskan dan dibedung dengan ketat akan menyebabkan terbantut pertumbuhan pinggul dan peha hingga boleh mengakibatkan pertumbuhan bayi terbantut.
#4 Ibu bapa haruslah sentiasa mengambil berat suhu persekitaran dan memastikan bayi tidak terlalu panas dan memakai pakaian bersesuaian dengan keadaan persekitaran.
#5 Ibu bapa dinasihati untuk mengajar dan memastikan penjaga bayi tahu cara dan teknik membedung dengan betul bagi mengelakkan perkara-perkara musibah daripada berlaku.
#6 Sentiasa pastikan bayi yang dibedung ditidur dalam keadaan berbaring, bukan secara mengiring atau tertiarap.
#7 Jaga kebersihan kain bedung dan pastikan ia dibasuh dengan kerap, walaupun tiada kotoran kelihatan dengan mata kasar.
#8 Jangan bedung bayi ketika hendak menaiki kereta dan meletakkannya di kerusi bayi. Ia dapat merisikokan keselamatan bayi ketika kenderaan begerak.
Kredit: Pop Mama
Bedung bayi hanya boleh digunapakai ketika si manja di peringkat usia bayi atau newborn. Sebaik sahaja bayi sudah pandai untuk berpusing, ibu bapa dinasihatkan untuk tidak membedung bayi, walaupun ketika dia sedang nyenyak lena. Kebiasaannya, bayi akan mula bergolek dan berpusing pada usia 2 hingga 3 bulan.
Mama Siti harap panduan yang Mama Siti kongsikan kali ini sedikit sebanyak dapat membantu ibu ayah dalam melaksanakan yang terbaik untuk bayi tercinta.